Rancangan Terbaru Donald Trump dan Israel : Satu Konspirasi Jahat

Setelah beberapa tahun memegang kuasa sebagai Presiden Amerika Syarikat, akhirnya Donald Trump mula mengorak langkah mengotakan janjinya yang dibuat semasa baru menjawat jawatan tersebut.

Pada 29 Januari 2020, Trump mengumumkan rancangan beliau dalam menyelesaikan konflik Palestin-Zionis, seterusnya menyelesaikan salah satu perseteruan merebut sempadan dan jajahan yang lama diperkatakan.

Dalam pengumuman yang dibuat bersama Perdana Menteri negara Zionis, Benjamin Netanyahu - Donald Trump berjanji bahawa rancangan yang bakal dilaksanakan beliau akan membolehkan dua buah negara iaitu Palestin dan Israel, dapat wujud secara aman dan tenteram.

Reaksi dari Palestin berkenaan pengumuman ini cukup jelas - Mahmoud Abas menganggap pengumuman Trump adalah satu gerakan jahat yang licik mahu mengambil alih sepenuhnya Baitulmaqdis daripada tangan orang Palestin selama-lamanya, kerana dibuat tanpa rundingan bersama Palestin.

Ibarat Trump dan Israel berbincang, buat keputusan bersama untuk masa depan Palestin dan Palestin hanya perlu akur.

Berdasarkan kepada rekod ucapan yang disebutkan Trump, terdapat beberapa matlamat utama yang mahu dicapai oleh Trump dan Zionis dalam merangka pelan perjanjian baru itu.

Pertama, untuk menyatukan keseluruhan Baitulmaqdis di bawah pemerintahan kerajaan Zionis, menjadi ibu negara kepada kerajaan Israel secara rasmi tanpa boleh dipertikaikan lagi mana-mana pihak.

Yang kedua adalah menyelesaikan masalah garis sempadan antara tuntutan Palestin dan Zionis, dengan menjanjikan kawasan jajahan Palestin akan bertambah dua kali ganda keluasaannya - selepas Zionis bersetuju untuk melepaskan beberapa kawasan yang dikuasai mereka.

Walaupun demikian, cadangan yang dikemukakan Trump dikatakan hanya akan mengembalikan semula 15% sahaja keluasan asal Palestin, berbanding keluasan sebenar sebelum kemunculan puak parasit ini sehingga Palestin kehilangan tanah mereka.

Selain itu, Donald Trump juga mengumumkan tempoh 4 tahun akan diperuntukkan kepada kerajaan Palestin bagi mengkaji cadangan yang diberikan, seterusnya cuba berbincang dengan Zionis bagi mendapatkan persetujuan tentang isu garis sempadan yang sudah diputuskan.

Apa yang kita ketahui setakat ini - rancangan perjanjian damai yang ditawarkan oleh Amerika Syarikat ini hanya melibatkan perjanjian di antara kerajaan Amerika Syarikat dan kerajaan haram Zionis semata-mata, tanpa mengambil kira sebarang pandangan atau tuntutan Palestin.

Palestin masih lagi memboikot sebarang usaha melibatkan rundingan damai, selepas Amerika Syarikat bertindak memindahkan kedutaan mereka daripada Tel Aviv ke Baitulmaqdis; dilihat sebagai satu usaha Amerika Syarikat mengiktiraf kedudukan kerajaan Zionis di sana.

Yang lebih menyakitkan hati - ini adalah kali pertama sebarang rancangan atau keputusan yang dibuat, dibuat tanpa rundingan antara Palestin dan Zionis. Semua rundingan sebelum ini hanya dilakukan antara kedua-dua buah kerajaan tanpa melibatkan pihak ketiga; apabila isu berkaitan sempadan, masa depan Tebing Barat dan nasib warga Palestin dibincangkan.

Secara tak langsung dengan pengumuman ini, Amerika Syarikat dilihat seakan memberikan satu ultimatum keras pada Palestin untuk menerima saja tawaran yang diberikan dan jangan lagi mahu memanjangkan konflik.

Tempoh empat tahun yang diberikan walaupun bunyinya seolah-olah satu tawaran rundingan, lebih layak dilihat sebagai satu tempoh persediaan agar kerajaan Palestin akur dengan ketetapan yang telah dibuat.

Palestin juga perlu bersedia untuk memberikan kerjasama ke atas rancangan persempadanan semula yang bakal digerakaan ZIonis, dibantu sokongan kuat Donald Trump.

Seandainya tempoh 4 tahun yang diberikan Trump mampu menekan Palestin untuk akur dengan tawaran yang diberikan, ada beberapa isu yang sangat sulit perlu diselesaikan.

Bagaimana perkara ini akan berlaku apabila Trump sudah berjanji tidak akan memindahkan sesiapa pun di Palestin dan negara Zionis, sukar untuk dibayangkan.

Tuntutan Palestin yang mahu Tebing Barat, Gaza dan bahagian timur Baitulmaqdis diletak di bawah jajahan mereka sudah pasti tidak lagi dihiraukan kerana Trump mahukan Baitulmaqdis diserahkan sepenuhnya kepada Zionis.

Zionis juga tetap berkeras mahu Palestin mengiktiraf kewujudan negara mereka sebagai 'negara rasmi orang Yahudi,' sehingga kini meletakkan syarat enggan menerima kembali kelompok pelarian Palestin di seluruh dunia dianggarkan seramai 6 juta orang, kerana takut demografik negara mereka bertukar.

Tindakan mahu menubuhkan negara rasmi Yahudi ini disifatkan oleh Palestin serta masyarakat antarabangsa, sebagai satu penghinaan besar ke atas penduduk asal wilayah tersebut yang rata-ratanya komuniti Muslim, Kristian dan orang Druze.

Kewujudan penempatan dan markas tentera Zionis di sepanjang Tebing Barat, menempatkan lebih 600,000 warga Zionis turut sama menjadi salah satu isu yang diramal akan diselesaikan dalam empat tahun akan datang. Ini disebabkan oleh tuntutan Palestin yang mahu kesemua warga Zionis dipindahkan dan kawasan penempatan dikosongkan, dikembalikan kepada masyarakat Palestin.

Apabila Donald Trump menjanjikan bahawa tidak ada sesiapa pun perlu dipindah dalam rancangan mereka, jelas bahawa garis sempadan baru Palestin-Zionis yang sedang direncanakan mereka, hanya akan menguntungkan sekutu Amerika Syarikat.

Tiada apa yang dilihat bakal memberikan kelebihan pada Palestin dalam rancangan baru ini, hanya menyebabkan kerugian besar pada Palestin;  berputih rakyatnya terpaksa berputih mata melihat tanah sendiri dirampas pihak tetamu yang dulu disambut dengan tangan terbuka.


Bagaimana Cara Whatsapp Menjana Pendapatan?

WhatsApp ditubuhkan pada tahun 2009 oleh Brian Acton dan Jan Koum sebagai alternatif kepada perkhidmatan SMS yang mahal.

Aplikasi ini membolehkan pengguna memuat naik nombor telefon kenalan dan mesej sesiapa sahaja yang mempunyai aplikasi ini, tanpa sebarang kos.

Ia tersedia untuk iPhone, Android, Blackberry, Telefon Windows, telefon Nokia dan komputer.

Facebook Inc. (FB) membeli WhatsApp pada Februari 2014 dengan harga $19 bilion (RM77.6 bilion) dan menurut syarikat itu, Whatsapp menjana pendapatan sekitar $1.29 juta (RM5.27 juta) untuk tempoh 9 bulan sehingga 30 September 2014.

Pada 30 April 2018, pengasas bersama WhatsApp dan pengarah Facebook Inc., Jan Koum mengumumkan pengundurannya dari Facebook.

Laporan media menunjukkan bahawa Jan Koum memutuskan untuk meninggalkan syarikat itu selepas perselisihan faham dengan Facebook melalui penggunaan data pengguna dan hasratnya untuk membenarkan iklan di WhatsApp.

Jan Koum, bersama seorang lagi pengasas Whatsapp, Brian Acton, telah lama menyokong privasi pengguna Whatsapp.

Pada Februari 2018, WhatsApp mempunyai 1.5 bilion pengguna dan merupakan harta kedua terbesar milik Facebook.

Ia telah melepasi Facebook Messenger dan Instagram, yang merupakan harta ketiga dan keempat paling bernilai.

Jawapan ringkas untuk soalan ini adalah pada satu ketika dahulu, caj $1 dikenakan. Bagi sesetengah negara, aplikasi ini satu ketika dahulu dikenakan bayaran $1 untuk dimuat turun.

Bagi negara lain, ia adalah percuma untuk tahun pertama, tetapi setiap tahun berikutnya dikenakan caj $1. Dalam kata lain, Whatsapp mempunyai model langganan.

Di kemuncak model ini, Whatsapp mempunyai sekitar 700 juta pengguna di seluruh dunia, pendapatan tahunan boleh dianggarkan kira-kira $700 juta (RM2.86 bilion) setahun pada ketika itu.

Pada Januari 2016, Facebook mendedahkan bahawa disebabkan oleh WhatsApp di-monetize dalam "cara yang sangat terhad," ia mungkin tidak dapat menjana pendapatan yang efisyen dalam jangka panjang, dengan ini memberikan isyarat bahawa strategi itu akan berubah.

Tidak lama selepas WhatsApp mengumumkan bahawa era langguna tersebut telah berakhir, aplikasi mesej ini kini boleh digunakan secara percuma.

Walaupun penyata kewangan WhatsApp tidak dikeluarkan, Forbes menganggarkan jumlah pendapatan adalah sekitar $5 bilion (RM20.4 bilion) dan pendapatan purata dari setiap pengguna akan menjadi $4 (RM16.30) menjelang 2020.

Sehingga Februari 2018, WhatsApp mempunyai lebih 1.5 bilion pengguna dan mengendalikan 60 bilion mesej yang dihantar sehari, kata CEO Facebook Mark Zuckerberg dalam satu panggilan persidangan Q4 2017.

Di luar Amerika, di mana menghantar mesej teks agak mahal, aplikasi SMS adalah popular dan telah berjaya di-monetize.

WeChat, aplikasi SMS Cina yang popular mempunyai iklan serta permainan dalam talian.

Syarikat ini bertanggungjawab ke atas Tencent, yang memiliki WeChat, dengan pendapatan $6 bilion (RM24.5 bilion) pada suku ketiga 2016.

WhatsApp menambah sekitar sejuta pengguna setiap hari, kebanyakannya di Amerika Latin, India, dan Eropah.

Orang-orang dalam industri ini telah membuat spekulasi bahawa sebab rasional di sebalik pembelian WhatsApp adalah untuk Facebook mengakses data tingkah laku pengguna dan maklumat peribadi.

Dengan data perkongsian lokasi, 60 bilion mesej dihantar sehari dan akses kepada keseluruhan senarai kenalan pengguna, Facebook mempunyai akses kepada maklumat peribadi yang tersangat banyak, dan semua ini dimuat naik serta disimpan dalam pelayannya.

Walaupun Mark Zuckerberg sebelum ini berjanji bahawa data ini tidak akan digunakan untuk meningkatkan pensasaran pengguna dalam iklan Facebook, ia tetap akan digunakan sedemikian kecuali pengguna menukar tetapan untuk tidak berkongsi maklumat dengan Facebook.

Dengan ini, kita tahu bahawa Whatsapp ketika ini tidak menjana apa-apa pendapatan, dan ini bukanlah tujuan pembeliannya oleh Facebook.

Ia lebih kepada menyediakan maklumat lebih 1.5 bilion pengguna kepada Facebook yang digunakan dengan tujuan tertentu.


Ini Cara Bezakan Koronavirus Wuhan, Influenza Dan Selesema Biasa

Kemunculan virus baharu yang dikenali sebagai koronavirus Wuhan secara tiba-tiba telah menggegarkan dunia ketika ini, dengan ramai orang di seluruh dunia dijangkiti dengan penyakit yang tidak diingini.

Malah, sesetengah kes telah menyebabkan kematian. Statistik setakat ini menunjukkan bahawa terdapat lebih daripada 2,800 kes di seluruh dunia dengan 80 kematian.

Negara di Asia dan Asia Tenggara adalah yang paling terkesan termasuklah Malaysia dengan 4 kes. Negara-negara lain di seluruh dunia yang terkesan termasuklah:

Bagi yang tak tahu, China baru sahaja reda terhadap kebimbangan mengenai wabak Influenza A.

Dan apa yang lebih membimbangkan mengenai koronavirus Wuhan ini adalah ia tidak menunjukkan perbezaan yang ketara dengan influenza dan selesema biasa.

Ini kerana semuanya dikaitkan dengan sistem pernafasan. Jadi, bagaimanakah kita dapat membezakan antara 3 penyakit ini?

Seperti yang dinyatakan dalam China Press, rupa-rupanya terdapat beberapa perbezaan yang kita boleh lihat di antara selesema biasa, influenza dan virus Wuhan.

Dalam kes ini, saluran media China itu menjelaskan bahawa tempoh inkubasi untuk radang paru-paru (pneumonia) baharu itu mungkin mengambil masa seminggu secara purata.

Walau bagaimanapun, gejala boleh muncul pada bila-bila masa dalam tempoh 2 hingga 3 hari atau sehingga 12 hari dalam beberapa kes.

Bagi mereka yang ingin tahu, iluminasi.com kongsikan gejala-gejala yang membezakan ketiga-tiga penyakit ini.

Biasanya, selesema biasa berlaku apabila anda menghidap jangkitan virus hidung dan tekak (saluran pernafasan atas) yang biasanya tidak berbahaya.

Apa yang anda akan biasa akan alami adalah hidung berair, sakit tekak, batuk, sakit-sakit badan atau kepala, bersin dan demam.

Lendir hidung atau hingus anda biasanya akan menjadi lebih pekat dengan warna kekuningan atau kehijauan selepas 2 atau 3 hari.

Namun jangan bimbang, kerana selesema biasa adalah tidak berbahaya. Jadi, anda akan pulih dalam masa 5 hingga 7 hari.

Influenza menyerang anda dengan tiba-tiba dan berbeza daripada selesema biasa. Ia dianggap lebih serius kerana bukan sahaja hidung dan tekak anda sahaja dijangkiti virus, tetapi paru-paru juga.

Beberapa tanda yang teruk yang menunjukkan anda dijangkiti influenza termasuklah demam panas dengan suhu sehingga 40°C, menggigil, batuk, keletihan, sakit tekak, mual, muntah dan cirit-birit, kesukaran bernafas, sakit kepala, mata kering dan juga ruam.

Jika tidak dirawat dengan pantas, influenza mungkin boleh menyebabkan berlakunya radang paru-paru dan dalam kes yang teruk, ia boleh membunuh.

Juga disebut sebagai novel koronavirus atau 2019-nCoV, dipercayai bahawa Pasar Makanan Laut Huanan, pasaran basah yang menjual daging-daging haiwan eksotik yang terletak di Wuhan, China adalah titik permulaan untuk wabak virus ini.

Dan sejak itu, virus yang membimbangkan ramai orang ini telah merebak di seluruh negara jiran dan ke seluruh dunia.

Seperti yang dinyatakan di atas, gejala-gejala ini agak serupa dengan selesema biasa dan influenza.

Gejala jangkitan virus Wuhan termasuk gejala pernafasan biasa seperti demam dan batuk kering. Walau bagaimanapun, kadang-kala ia mungkin tidak disertai dengan demam.

Dalam kes yang lebih teruk, jangkitan ini boleh menjadi lebih buruk dengan berlakunya radang paru-paru, sindrom pernafasan akut yang teruk, kegagalan buah pinggang dan juga kematian.

Walau bagaimanapun, perbezaan dengan dua penyakit di atas adalah jika anda menghadapi masalah dengan sistem pernafasan anda, seperti sukar untuk bernafas.

Dalam kekecohan yang berlaku, kita semua memainkan peranan yang sangat penting untuk tidak menyebarkan virus ini dengan lebih teruk. Dengan itu, apa yang kita boleh lakukan adalah mengambil beberapa langkah berjaga-jaga seperti di bawah:

2. Cara Bezakan Virus Wuhan, Selesema Biasa dan Influenza - World of Buzz


Patutkah Kita Panik Dengan Serangan Virus Koronavirus Wuhan?

Kadang kala, kurangnya kesedaran terhadap kelemahan kita sebagai spesis disebabkan oleh ancaman tertentu.

Pada mulanya, kita menyedari akan beberapa kes penyakit baru yang tidak begitu penting, yang berlaku jauh dari kita. Kemudiannya, ia mula tersebar dan kematian semakin meningkat.

Kita mula tertanya-tanya adakah pandemik baru ini akan membunuh berpuluh-puluh juga nyawa, sebagaimana yang dilakukan oleh Selesema Sepanyol pada tahun 1918?

Kisah koronavirus baharu yang pertama kali dilaporkan di Wuhan, China, kini kelihatan telah mencapai tahap di mana orang awam yang kurang memberi perhatian kini bertukar menjadi kebimbangan dan malah ketakutan.

Ia menyebabkan radang paru-paru, dan kini lebih daripada 2,800 kes di seluruh dunia yang telah meragut 80 nyawa di China.

Pihak berkuasa juga mengesahkan virus ini boleh dipindahkan di antara manusia. Penjualan topeng muka melonjak naik. Kes-kes dilaporkan di banyak negara jiran dan sejauh Amerika Syarikat.

Dua faktor lain telah menyemarakkan kebimbangan ini. Pertama adalah ia berlaku ketika perayaan Tahun Baru Lunar, di mana beratus juta orang di China pulang ke kampung halaman.

Yang kedua ialah pengendalian China terhadap sindrom pernafasan akut yang teruk (Sars) pada tahun 2003.

Pihak berkuasa telah menutup masalah ini untuk tempoh beberapa bulan dan skala sebenar hanya didedahkan oleh doktor-doktor yang berani.

Pakar-pakar perubatan percaya bahawa sebahagian daripada 800 kematian di seluruh dunia mungkin boleh dielakkan jika China menyediakan maklumat lebih tepat pada masanya.

China masih mengawal berita dan media sosial dengan sangat ketat, menyekat maklumat yang dianggap boleh merosakkan.

Ketika di awal penyebaran virus baharu ini, China melaporkan jumlah pesakit yang dijangkiti adal sebanyak 300 orang.

Namun para penyelidik dari Imperial College London menganggarkan bahawa jumlah tersebut adalah lebih tinggi, iaitu sekitar 1,700.

Sesetengah hospital juga mungkin tidak memeriksa pesakit, dan juga terdapat kemungkinan bahawa sesetengah pesakit tidak mendapatkan rawatan perubatan.

Namun kali ini, Beijing telah bertindak balas dengan lebih pantas dan kuat berbanding tahun 2003, dan menawarkan lebih banyak maklumat.

Presiden Xi Jinping menegaskan perlunya wabak itu ditangani dan badan politik China yang bertanggungjawab terhadap undang-undang dan perintah telah memberi amaran kepada pegawai bahawa mereka yang menyembunyikan atau menangguhkan melaporkan kes, dengan amaran "akan dipaku pada tiang malu untuk selamanya".

Terlalu sedikit maklumat yang ada ketika ini untuk membuat kesimpulan yang kukuh tentang virus ini, dan bahayanya tidak boleh dipandang remeh.

Kesannya telah dirasakan oleh golongan muda, warga tua dan mereka yang mempunyai masalah perubatan sedia ada.

Malah, terdapat kebimbangan bahawa ia boleh berubah menjadi sesuatu yang lebih buruk.

Tetapi setakat ini, virus ini tidak terbukti boleh berjangkit semudah Sars, atau tidak mempunyai kadar kematian yang tinggi seperti sindrom pernafasan Timur Tengah (MERS).

Dan pakar kesihatan berkata China dan Asia Tenggara mempunyai prosedur pengawasan dan pelaporan lebih kuat berikutan berlakunya Sars dan wabak lain.

Sementara itu, wabak Ebola di Republik Demokratik Kongo yang mana lebih jauh sukar untuk dikendalikan, masih kekal menjadi kebimbangan kesihatan awam yang serius, tetapi hanya mendapat sedikit perhatian sahaja daripada masyarakat dunia.

Membunyikan penggera amaran apabila ia tidak perlu, sebenarnya mempunyai bahaya yang tersendiri.

Orang ramai mungkin akan tidak memberikan perhatian lagi pada masa akan datang, atau mungkin boleh bertindak balas secara keterlaluan ketika ini.

Sekatan pergerakan yang ketat boleh menjadi perkara yang membuatkan orang berasa mereka harus melarikan diri.

Begitu juga, mendiamkan hasil perbincangan boleh memberikan kesan buruk, terutamanya dalam dunia di mana maklumat atau khabar angin yang tidak berasas dapat dikongsi begitu cepat.

Adalah penting untuk pihak berkuasa China di semua peringkat bersifat terbuka tentang wabak ini, serta bersungguh-sungguh dalam menanganinya.

Selebihnya iaitu kita semua di seluruh dunia, perlu memberikan perhatian rapat dan berjaga-jaga.

Wabak baharu sememangnya membimbangkan, tetapi kita perlu memberi peluang kepada pihak berkuasa dan diri kita sendiri untuk memperbaiki persiapan kita untuk ancaman seterusnya.

Tak kiralah sama ada melalui peningkatan perbelanjaan penyelidikan atau pemahaman bahawa komunikasi itu sendiri adalah sama penting untuk mengawal penyakit, sebagaimana membasuh tangan dan vaksin.

Jawapannya adalah tidak. Menurut Tracey Goldstein, seorang profesor di jabatan patologi, imunologi, dan mikrobiologi di University of California, perkara penting yang perlu diingat ialah walaupun terdapat banyak kes, namun kebanyakannya adalah tidak teruk.

Sekiranya anda mungkin menyentuh ramai orang, adalah penting untuk anda membasuh tangan dengan kerap. Dan ini terutamanya disebabkan kita berada dalam musim selesema.

Jawapannya adalah ya. Menurut Simon Anthony, ahli epidemiologi dari Universiti Columbia, kebimbangan pertama kita haruslah terhadap orang di China.

Kedua-duanya kerana virus ini, dan juga tindak balas yang begitu dahsyat yang mana menyusahkan walaupun perlu. China telah menutup perjalanan keluar dari Wuhan, di mana virus itu berasal.

Dr. Josie Golding dari Wellcome Trust berkata ketika ini, sehingga kita mempunyai lebih maklumat, sangat sukar untuk tahu betapa teruknya kita perlu risau.

Profesor Jonathan Ball, seorang pakar virus dari University of Nottingham, kita harus bimbang tentang virus yang menjangkiti manusia buat kali pertama, kerana ia telah berjaya melepasi halangan utama yang pertama.

Yasin Gaardo yang tinggal di Wuhan, memuat naik video di laman Twitter berkenaan pihak polis menutup jalan dan pasar raya kehabisan sayur-sayuran.

Dia juga memberitahu bahawa pengangkutan awam ditutup dan 90% daripada penduduk Wuhan tidak keluar.

Simon Anthony menambah bahawa beliau masih bimbang dengan virus ini, tetapi tidaklah berada dalam mod panik ketika ini.


6 Wabak Penyakit Dahsyat Yang Paling Banyak Membunuh Haiwan

Mungkin ramai yang tidak menyedari bahawa kita manusia bukanlah satu-satunya makhluk yang terpaksa berhadapan dengan wabak penyakit atau epidemik.

Wabak penyakit juga boleh membunuh beribu-ribu haiwan dengan begitu cepat dan menyerang dengan lebih dahsyat terutamanya jika haiwan itu jarang ditemui atau terancam.

Sejak beberapa dekad yang lalu, banyak penyakit haiwan baharu telah muncul dan penyakit yang lebih lama wujud telah merebak ke kawasan baru.

Kehilangan habitat masih kekal sebagai ancaman terbesar terhadap hidupan liar, yang biasanya dicetuskan oleh manusia.

Namun, penyakit juga boleh mengancam populasi hidupan liar dengan penurunan dan kepupusan yang dahsyat.

iluminasi.com kongsikan 6 wabak penyakit yang paling banyak membunuh haiwan liar.

Kita beranggapan bahawa Ebola adalah penyakit manusia dan dengan sebab yang munasabah. Wabak tahun 2014 membunuh kira-kira 10,000 nyawa manusia.

Pada awal tahun 1990-an, penyakit ini memusnahkan sekumpulan cimpanzi yang tinggal di Taman Negara Taï di Côte d'Ivoire.

Dekad berikutnya, wabak berulang di Republik Congo telah memberikan kesan dahsyat kepada populasi gorila.

Ebola membunuh kira-kira 5,000 gorila barat yang terancam antara tahun 2002 dan 2003 di Lossi Sanctuary, dan kemudian menghapuskan beratus-ratus gorila di Taman Negara Odzala-Kokoua pada tahun 2003 dan 2004.

Virus ebola menyerang kedua-dua spesies dengan teruk. Ia membunuh kira-kira 95% daripada haiwan yang dijangkiti, dengan menyebabkan demam yang teruk dan pendarahan.

Kesan Ebola boleh menjadi sangat dahsyat apabila digabungkan dengan ancaman lain seperti memburu dan penebangan hutan.

Pemburuan telah mengurangkan jumlah populasi sehinggakan penyakit ini boleh menyebabkan kepupusan, kata Julia PG Jones dari Bangor University di UK.

Vaksin terhadap Ebola mungkin satu cara jalan keluar dari masalah ini.

Menjelang tahun 2014, para penyelidik telah menguji vaksin terhadap sekumpulan cimpanzi tawanan yang terbukti selamat dan berkesan.

Sejenis kulat maut dipanggil "chytrid" telah membinasakan banyak katak dan salamander.

Sepanjang 30 tahun yang lalu, ia telah menyebabkan lebih daripada 200 spesies amfibia berkurangan dengan begitu pesat dan dalam sesetengah kes, mampu menyebabkan kepupusan.

Sebagai contoh, gelombang jangkitan chytrid di El Copé, Panama pada awal tahun 2000 menghapuskan 30 spesies amfibia. Lima daripada spesis itu belum pernah dilihat sebelum ini.

Kulat tersebut yang dipanggil Batrachochytrium dendrobatidis, ditemui di setiap benua kecuali Antartika.

Memandangkan katak dan salamanders menggunakan kulit untuk menyerap nutrien dan air, jangkitan itu membuatkan haiwan-haiwan ini mati lemas.

Pada tahun 1999, New York City menjadi pusat penyakit wabak baru.

Orang ramai dimasukkan ke hospital dengan ensefalitis, di mana otak mereka mengalami keradangan.

Sekitar masa yang sama, beberapa burung gagak di bandar itu dan burung lain di Zoo Bronx, diketahui mati.

Dalam semua kes, penyebabnya adalah virus West Nile, yang pada masa itu kebanyakannya ditemui di Afrika dan Asia.

Disebarkan oleh nyamuk, virus itu kemudiannya menjangkiti dan membunuh berjuta-juta burung di seluruh Amerika Syarikat, Mexico dan Kanada.

Virus ini telah dikesan dalam 48 spesies nyamuk dan 250 spesies burung, dan kadang-kala dikesan dalam manusia dan kuda.

Di beberapa kawasan, ensefalitis West Nile telah mengurangkan bilangan burung gagak Amerika sebanyak kira-kira 45%.

Ia juga telah menyebabkan penurunan besar dalam spesies burung lain seperti robin Amerika, burung bluebird timur, titmouses dan chickadees.

Tetapi virus West Nile dikatakan tidak mungkin dapat mengancam spesies-spesis ini hingga pupus.

Pada tahun 2006, seorang peneroka gua telah mengambil gambar kelawar di sebuah gua berhampiran Albany, New York.

Kelawar itu mempunyai kulat putih di sekitar hidungnya dan ia adalah bukti pertama bahawa penyakit dahsyat telah melanda kelawar Amerika Utara. Dikenali sebagai sindrom hidung putih, penyakit ini telah tersebar luas di AS dan Kanada.

Hampir 6 juta kelawar telah terbunuh dan beberapa spesies seperti kelawar telinga panjang utara, telah menurun sebanyak 99% di timur laut.

Sindrom ini telah mengubah populasi kelawar Amerika Utara dengan begitu dramatik.

Kulat yang dahsyat ini dipanggil sebagai  Pseudogymnoascus destructans. Ia menjadikan kelawar yang sedang berhibernasi berkelakuan tidak menentu.

Daripada berhibernasi semasa musim sejuk, kelawar tersebut terbang jauh dengan cara berbahaya dari gua, walaupun di siang hari.

Akibatnya, kelawar ini kehilangan lemak simpanannya dengan cepat dan mati akibat kelaparan.

Kulat ini mungkin berasal dari Eropah, di mana ia tidak memberikan kesan kepada kelawar-kelawar yang dijangkitinya.

Anthrax paling terkenal melalui penggunaannya sebagai senjata bioterorisme. Tetapi penyakit ini adalah penyakit yang menjadi musuh hidupan liar purba.

Herbivor adalah yang paling teruk terjejas akibatnya , tetapi anthrax boleh menyebabkan wabak terhadap mamalia lain, termasuk beberapa karnivor, kera besar dan manusia.

Anthrax boleh memberikan akibat yang berlainan berdasarkan spesies dan ekosistem.

Menurut pakar ekologi Wendy Turner dari University of Oslo di Norway, penyakit ini dianggap sebagai sebahagian daripada ekosistem semulajadi di tempat-tempat seperti Taman Negara Etosha di Namibia dan tidak diuruskan sejak awal 1980-an.

Sebagai contoh, wabak pada tahun 2004 di Rizab Hidupan Liar Malilangwe Zimbabwe membunuh lebih daripada 90% populasi herbivora liar.

Pada tahun 2010, wabak yang sama membunuh lebih daripada 80 badak air di Uganda.

Koala di Australia menderita penyakit seksual, dikenali sebagai chlamydia atau klamidia, yang juga menjangkiti manusia.

Penyakit ini boleh menyebabkan koala menjadi tidak subur atau mengalami jangkitan kencing dan pernafasan, sekaligus membuatkan haiwan ini buta dan mati.

Digabungkan dengan kemarau, klamidia telah mengurangkan populasi koala di beberapa kawasan di Australia daripada 60,000 ekor pada pertengahan tahun 1990-an kepada 10,000 ekor pada tahun 2012.

Kawasan yang paling teruk terjejas adalah Queensland dan New South Wales.

Untuk mengesan jangkitan pada masa itu, sesetengah doktor haiwan telah mengimbas koala menggunakan mesin ultrasound, dan bukannya dengan cara biasa.

Para saintis juga telah memulakan penyusunan gen koala dalam kedudukan tertentu, termasuk spesis yang memainkan peranan penting dalam sistem ketahanan haiwan untuk membantu mengetahui bagaimana penyakit itu mempengaruhi koala.

Situasi ini menjadi semakin buruk disebabkan oleh penyakit kedua, sejenis retrovirus koala yang serupa dengan HIV.

Ia menindas sistem imun haiwan ini dan menjadikan koala lebih mudah terdedah kepada klamidia.

Kedua-dua penyakit ini, bersama-sama dengan pemusnahan habitat dan ancaman dari binatang lain telah mendorong koala ke arah kepupusan.

Tetapi vaksin yang telah berjaya diuji memberikan sedikit harapan kepada populasi spesis ini.


Senarai Negara Dengan Undang-Undang Memandu Mabuk Paling Ketat Dan Kreatif Di Dunia

Setiap tahun, jumlah kematian jalan raya melibatkan pemandu mabuk semakin meningkat.

Apa yang lebih teruk adalah kematian tersebut bukan sahaja melibatkan pemandu mabuk tetapi pengguna jalan raya yang lain.

Ini merupakan satu kebimbangan kesihatan awam utama di seluruh dunia dan Malaysia tidak terkecuali.

Walaupun sesetengah negara mempunyai undang-undang yang ketat untuk memeriksa pemanduan di bawah pengaruh (DUI) dan kemalangan yang berkaitan dengannya, terdapat negara-negara tertentu yang mempunyai undang-undang yang hampir tidak mencukupi untuk mengelakkannya, yang membolehkan pemandu tak bertanggungjawab terlepas begitu sahaja.

Oleh sebab itu, ramai yang menyarankan agar kerajaan Malaysia agar mengenakan hukuman yang lebih berat kepada mereka yang memandu dalam keadaan mabuk, terutamanya yang melibatkan kematian.

Ini sangat penting untuk mengelakkan kes-kes lebih buruk pada masa hadapan.

iluminasi.com kongsikan negara-negara dengan hukuman memandu secara mabuk yang sangat keras.

Rantau ini mempunyai undang-undang yang paling ketat melibatkan memandu di bawah pengaruh alkohol.

Malah, di negara-negara seperti Pakistan, minum alkohol sahaja sudah dikira sebagai jenayah besar, apalagi memandu kenderaan selepas meminum minuman keras.

Di negara-negara Islam, mereka yang didapati meminum minuman keras akan dipenjarakan.

Kebanyakan negara di Asia mempunyai had kandungan alkohol darah (BAC) 0.5% atau kurang untuk memandu.

Hanya beberapa negara membenarkan sehingga 0.8% BAC. Ini bermakna seseorang boleh meminum tidak lebih daripada satu minuman beralkohol sebelum memandu di kebanyakan negara di Asia.

Hukuman adalah berbeza-berbeza mengikut negara, tetapi kebanyakan mengikuti model umum seperti denda, penggantungan lesen dan penjara.

Undang-undang Singapura mengatakan bahawa pemandu mabuk kali pertama berhadapan dengan denda sehingga RM20,000 atau penjara selama 6 bulan.

Untuk pesalah berulang, denda dan tempoh penjara boleh ditingkatkan sehingga 500%.

Taiwan pula kini berada di fasa terakhir untuk meningkatkan hukuman maksimum bagi kesalahan memandu dalam keadaan mabuk yang menyebabkan kematian, termasuklah hukuman mati bagi kes yang teruk.

Kabinet Taiwan telah meluluskan draf pindaan kepada Kanun Jenayah yang mengkategorikan perlakuan yang menyebabkan kematian akibat memandu dalam keadaan sebagai satu kesalahan pembunuhan yang boleh diduga, yang berpotensi dihukum oleh hukuman mati perbuatan itu dianggap "sengaja".

Cadangan itu memerlukan kelulusan parlimen dan setakat ini, hukuman paling berat di Taiwan bagi pemandu mabuk yang menyebabkan kematian adalah penjara 10 tahun.

Hukuman penjara sedia ada juga akan ditingkatkan bagi pesalah berulang kepada 5 tahun yang melakukan kesalahan baru dalam tempoh 5 tahun selepas sabitan pertama.

Mereka berhadapan dengan penjara sepanjang hayat untuk kematian dan 12 tahun penjara jika menyebabkan kecederaan serius.

Pengambilan alkohol di Eropah agak tinggi berbanding dengan kebanyakan benua lain. Di benua ini, minum alkohol untuk tujuan sosial adalah sesuatu yang normal.

Tetapi undang-undang DUI agak lemah di Eropah dan pesalah tidak menerima hukuman paling berat atas kesalahan memandu di bawah pengaruh alkohol.

Namun, orang ramai agak tidak menyukai DUI dan biasanya berhati-hati mengenainya.

Walau bagaimanapun, had alkohol berbeza di negara-negara di benua Eropah. Sebagai contoh, Romania, Republik Czech, Hungary dan Slovakia tidak bertoleransi terhadap memandu dengan pengaruh alkohol manakala Ireland membenarkan 0.8% BAC.

Satu pengecualian terhadap undang-undang DUI yang santai di benua ini adalah di Bulgaria, di mana kesalahan kedua memandu di bawah pengaruh alkohol boleh dikenakan hukuman mati.

Walaupun kelonggaran dalam undang-undang DUI, kebanyakan orang di Eropah tahu had mereka dan tidak bertindak dengan tidak bertanggungjawab dengan memandu di bawah pengaruh alkohol.

Di Perancis, memandu dalam keadaan mabuk boleh dihukum dengan hukuman denda RM4,000, dipenjarakan selama setahun dan digantung lesen selama tiga tahun.

Finland dan Sweden secara automatik menjatuhkan hukuman penjara setahun termasuk kerja buruh yang keras.

Di Norway pula, pemandu mabuk dipenjara selama tiga minggu dengan kerja buruh keras dan kehilangan lesen mereka selama setahun. Sekiranya mengulangi kesalahan, lesen ditarik selama-lamanya.

Rusia pula adalah lebih mudah di mana pesalah ditarik lesen buat selama-lamanya.

Turki mengambil pendekatan yang agak kreatif ke atas pesalah jalan raya melibatkan alkohol.

Polis Turki menghukum pemandu mabuk dengan membawa pesalah 30 kilometer dari bandar mereka dan mengarahkan mereka berjalan kaki pulang dengan pengiring polis.

Undang-undang minum alkohol dan memandu di rantau ini adalah sesuatu yang menakutkan.

Costa Rica mengenakan hukuman yang keras terhadap pesalah sebegini di mana mereka yang bersalah dikenakan denda RM2,000, penggantungan lesen memandu selama 2 tahun dan kemungkinan pembatalan kenderaan serta dipenjarakan.

El Salvador dilaporkan mempunyai undang-undang DUI yang paling ditakut di mana pelaku diletakkan di hadapan skuad penembak.

Oleh itu, seseorang itu dikatakan tidak waras untuk cuba memandu di bawah pengaruh alkohol di negara ini.

Undang-undang DUI di Australia adalah ketat dan populasinya jarang bertindak secara tidak bertanggungjawab berkenaan dengan undang-undang ini.

Polis di negara ini memeriksa orang awam secara rawak memeriksa sama ada mereka berada di bawah pengaruh alkohol atau tidak.

Ini terutamanya bagi mereka di bawah umur 25 tahun yang tidak dibenarkan minum alkohol, dengan tiada toleransi terhadap pemandu kenderaan komersil.

Para pegawai Australia mempunyai kuasa untuk menjalankan ujian BAC kepada pemandu walaupun selepas tiga jam memandu.

Pesalah di Australia dikenakan hukuman penggantungan lesen serta-merta selama enam bulan dan pembatalan lesen selama-lamanya untuk pesalah berulang.

Malah, nama-nama pemandu mabuk yang disabitkan kesalahan dihantarkan ke akhbar tempatan yang mana akan muncul dengan tajuk "Dia mabuk dan dipenjarakan".

Taktik penguatkuasaan dengan memalukan pesalah di hadapan orang ramai mungkin berkesan bagi negara ini.

Afrika Selatan mempunyai undang-undang DUI yang ketat dan berhak berbuat demikian.

Negara ini melihatkan lebih daripada 45% daripada semua kematian yang tidak wajar akibat memandu dalam keadaan mabuk.

Walaupun pesalah menghadapi hukuman yang serupa dengan Amerika Syarikat seperti penggantungan lesen dan hukuman kewangan, rakyat Afrika Selatan juga berisiko dipenjarakan sehingga 10 tahun dan denda sehingga RM40,000.

Akan tetapi, negara ini juga melihatkan jumlah tertinggi dari segi orang yang tidak mengendahkan undang-undang DUI, dengan polis dan ahli politik ditangkap melanggar undang-undang.


5 Kes Wabak Paling Mengejutkan Pernah Berlaku di Malaysia

Kewujudan masyarakat yang majmuk di negara kita membolehkan ramai di kalangan warganegara kita, kerap berhubung dengan masyarakat negara luar.

Proses keluar masuk yang aktif ini melibatkan negara-negara yang terletak di benua-benua lain seperti di Afrika mahupun negara lain dalam benua Asia, sedikit sebanyak menyebabkan penularan penyakit berjangkit di negara kita lebih berisiko tinggi.

Oleh sebab itulah negara kita sudah beberapa kali digemparkan dengan kes-kes penyebaran wabak berbahaya yang cukup ditakuti di negara lain, apatah lagi apabila laporan tentang jangkitannya sudah tiba di negara kita dilaporkan. Berikut adalah lima peristiwa wabak paling menggemparkan negara kita yang pernah berlaku, menyebabkan rasa bimbang dan takut untuk kita keluar rumah satu masa dulu.

Middle East Respiratory Syndrom atau 'Sindrom Pernafasan Akut Timur Tengah' pernah menggemparkan negara kita, selepas kes pertama dikesan melibatkan seorang pesakit berusia 54 tahun yang telah ke Jeddah, Arab Saudi pada 15 hingga 28 Mac 2014. Pada 26 Mac semasa dalam rombongan, pesakit dikatakan berkunjung ke sebuah kawasan penternakan unta dan minum susu unta yang disediakan.

Selepas pulang, pesakit mula mengalami masalah pernafasan dan cuba mendapatkan rawatan di klinik pada 7 April sebelum meninggal dunia di hospital pada 13 April. Berikutan daripada kes tersebut, Kementerian Kesihatan Malaysia mula memperkenalkan tatacara dalam mengenalpasti kaedah terbaik menangani wabak ini.

Sehingga kini, setiap tahun pasti akan ada kes berkaitan MERS yang dilaporkan namun jumlah kes yang disahkan agak rendah, hanya melibatkan satu atau dua kes setahun. Apabila tiba musim haji khasnya, proses pemantauan lebih ketat telah diperkenalkan membantu negara kita mengawal gejala wabak ini dengan lebih baik.

Kes terakhir MERS setakat ini yang direkodkan melibatkan seorang lelaki pada 31 Disember 2017.

Masih merebak sehingga kini di beberapa bahagian Afrika, khasnya di negara seperti Congo dan Uganda, kes-kes melibatkan jangkitan ebola seakan tidak pernah berhenti dilaporkan. Dalam jangkitan terbaru yang berlaku pada pertengahan tahun 2019, 1,500 orang disahkan meninggal dunia.

Disebabkan itu, Kementerian Kesihatan kita diletakkan dalam keadaan berjaga-jaga, memantau kemasukan pelawat dari Congo dan Uganda pada bulan Julai 2019. Ditemui kali pertama pada tahun 1976 di Sudan, kes penyebaran ebola yang terjadi pada tahun 2013 sehingga tahun 2016 mengorbankan paling ramai nyawa - seramai 11,323 kematian.

Pada bulan Oktober 2014, negara kita digemparkan dengan laporan yang menyebut tentang 9 orang warga Malaysia yang disyaki menjadi pembawa kepada virus ebola. Selepas siasatan dilakukan ke atas kesemua sembilan individu, Kementerian Kesihatan melaporkan mereka semua bebas daripada virus yang menyebabkan ebola.

Dikenali dengan nama virus selesema burung atau 'avian influenza' dengan kod H7N9, penyakit ini dipercayai berpunca dari China selepas ditemui kali pertama pada tahun 2003. Kes pertama yang dilaporkan berlaku di luar China - malangnya ditemui di negara kita pada tahun 2014.

Seorang wanita berusia 66 tahun dari Guangzhou hadir ke Malaysia bagi tujuan melancong. Dia tiba di semenanjung Malaysia pada 4 Februari 2014 sebelum terbang ke Sabah pada 6 Februari. Di Sabah, wanita tersebut mula mengalami demam panas, batuk dan cirit-birit. Dia mula menjalani rawatan, ditempatkan di sebuah hospital pakar di Kota Kinabalu dengan kadar degupan jantung yang tinggi sementara tekanan darah yang agak rendah. Wujud bunyi yang dapat didengari daripada pergerakan paru-paru.

Selepas menjalani beberapa siri rawatan, hanya pada 7 Mac 2014 dia dianggap stabil sebelum dibenarkan pulang pada 13 Mac. Punca jangkitan pada beliau - adalah dipercayai datang daripada 3 ekor ayam yang disembelih untuk masakan pada 30 Januari 2014. Dalam tempoh 2013 hingga 2019, seramai 616 orang telah meninggal dunia, kesemuanya di China.

Hanya 3 negara direkodkan pernah menempatkan pembawa virus H7N9 - China, Malaysia dan Kanada.

Sindrom Pernafasan Akut Teruk atau SARS merupakan antara jangkitan wabak paling berbahaya, apatah lagi penyebarannya berlaku secara global pada ketika dunia masih lagi sedang bergelut dengan kemerosotan ekonomi pada tahun 2002.

Dipercayai datang dari Guangdong selepas kematian seorang petani akibat jangkitan pada paru-paru yang belum pernah ditemui pada 16 November 2002, sebelum merebak menjangkiti 305 individu lain dengan 5 kematian pada Februari tahun berikutnya.

Tidak lama untuk media melaporkan kematian pertama warga Malaysia, selepas seorang lelaki dari Jerantut, Pahang berusia 64 tahun meninggal dunia di Kuala Lumpur selepas pulang dari China pada 30 Mac 2003, sehari selepas dimasukkan ke wad.

Selepas lebih setahun, China diisytiharkan bebas SARS pada 19 Mei 2004 dan seluruh dunia diiktiraf bebas SARS. Mempunyai kadar kematian 1 daripada 10 pesakit dijangkiti, seramai 8,000 orang disahkan mengidapnya dengan 774 kes kematian berlaku.

Sekiranya keempat-empat wabak yang disenaraikan di atas berpunca dari masyarakat luar, virus Nipah merupakan satu-satunya kes yang layak dikatakan bersifat tempatan. Ini kerana jangkitan yang berlaku merupakan kes unik dan baru, pertama kali berlaku dan semuanya berpusat di Ipoh, Perak.

Penyebaran wabak ini juga mencipta sejarah dalam bidang perubatan kerana menjadi satu-satunya kes di mana manusia dan haiwan, iaitu kelawar dan babi terlibat sama ada sebagai perumah, pembawa dan juga mangsa jangkitan. Ditemui kali pertama pada penghujung tahun 1998 sebelum merebak ke beberapa negeri lain di Malaysia, pengalaman mengawal virus Nipah banyak meninggalkan kesan pada sistem kawalan wabak negara kita.

Semuanya bermula selepas berjuta ekor babi didapati mengalami demam panas serta masalah pernafasan. Bimbang dengan apa yang berlaku, serta kegagalan penguatkuasa menghalang aktiviti penjualan segera yang dilakukan peniaga babi hidup - kerajaan mengarahkan 1.1 juta babi dibunuh dengan bayaran pampasan sebanyak RM120 seekor diberikan kepada penternak.

618 rumah diarah untuk dikosongkan dan beberapa buah sekolah di sekitar Perak, Selangor dan Negeri Sembilan terpaksa ditutup sementara. Sebanyak 257 kes jangkitan terhadap manusia direkodkan dengan 115 orang meninggal dunia, selepas mengalami sakit kepala dan demam teruk dalam tempoh 48 jam. Majoriti yang meninggal dunia direkodkan bekerja dalam sektor penternakan babi komersial. (APHCA Nipah virus infection - *fail PDF)


Bagaimana Selesema Membunuh Manusia?

Influenza, yang biasanya dikenali sebagai selesema, adalah penyakit berjangkit yang disebabkan oleh virus influenza.

Walaupun kebanyakan kes-kes selesema selesai dengan sendirinya, namun ia sebenarnya boleh mengancam nyawa jika komplikasi seperti radang paru-paru muncul bersamanya.

Doktor yang mengkaji tindak balas imun badan mengatakan terdapat tiga sebab utama bagaimana selesema boleh membunuh, iaitu:

Kadang-kala ia boleh berlaku dengan cepat. Semasa pandemik "selesema Sepanyol" tahun 1918 yang membunuh sehingga 50 juta orang, ramai yang dilaporkan telah meninggal dunia dalam masa beberapa jam selepas gejala pertama muncul.

Penyelidik yang telah memeriksa semula sampel tisu dan membaca laporan ketika wabak itu berlaku, percaya bahawa kebanyakan kematian disebabkan oleh jangkitan bersama dengan kuman yang lain.

Tetapi ramai lelaki dan wanita muda sihat yang meninggal dunia dengan begitu pantas ketika itu lebih cenderung tewas akibat ribut sitokin.

Sistem imun manusia mempunyai muatan senjata untuk menentang jangkitan, termasuk sitokin yang dihasilkan oleh pelbagai sel-sel sistem imun.

Bahan-bahan tersebut berfungsi untuk menghentikan virus daripada tersebar. Tetapi orang yang berbeza mempunyai sistem imun yang berbeza.

Apabila virus baharu muncul, seperti selesema babi H1N1 tahun 1918 dan H1N1 tahun 2009, ia biasanya membunuh lebih ramai orang.

Satu teori ialah sistem kekebalan tubuh boleh menjadi kacau-bilau oleh "penceroboh" yang tidak pernah dilihat sebelum ini dan menghantar begitu banyak "tentera" untuk melawannya sehinggakan tisu yang sihat dalam paru-paru dan organ-organ lain juga terbunuh.

Virus influenza boleh membunuh seseorang dengan beberapa cara yang berbeza.

Sebagai contoh, virus tersebut boleh menyebabkan kematian secara langsung, menurut Dr. Amesh Adalja, seorang sarjana senior di Johns Hopkins Centre for Health Security di Baltimore

Ini berlaku apabila virus selesema menyebabkan keradangan yang luar biasa di paru-paru menyebabkan pesakit mati akibat kegagalan pernafasan.

Kerosakan teruk pada paru-paru membuatkan oksigen yang mencukupi menjadi mustahil untuk melepasi tisu paru-paru untuk masuk ke dalam darah, dan menyebabkan kematian.

Apabila seseorang mati secara langsung dari selesema, ia berlaku dengan sangat cepat.

Ini bermaksud bahawa virus tersebut membuatkan seseorang lebih mudah terdedah kepada masalah kesihatan lain dan masalah kesihatan ini membawa kepada kematian.

Misalnya, mereka yang dijangkiti selesema boleh membuat kumpulan orang tertentu, seperti orang tua dan orang yang mempunyai penyakit kronik, lebih mudah terdedah kepada bakteria yang menyebabkan berlakunya radang paru-paru.

Malah, pneumonia atau radang paru-paur adalah komplikasi paling serius akibat selesema dan boleh membunuh.

Apabila seseorang yang dijangkiti selesema mendapat pneumonia, radang paru-paru ini dianggap sebagai jangkitan bakteria sekunder.

Pneumonia boleh disebabkan oleh virus atau bakteria dan dalam kes jangkitan sekunder selepas selesema, ia disebabkan oleh bakteria.

Kematian dari jangkitan sekunder biasanya berlaku kira-kira seminggu atau lebih selepas seseorang mula sakit, kerana jangkitan tersebut memerlukan masa untuk bertindak.

Orang yang dijangkiti selesema boleh mengalami pelbagai kegagalan organ di seluruh badan.

Dalam kata lain, pelbagai organ berhenti berfungsi dengan betul yang boleh mematikan.

Selesema juga boleh mencetuskan komplikasi serius lain, termasuk keradangan hati, otak atau tisu otot.

Jangkitan juga boleh menyebabkan tindak balas keradangan seluruh badan yang melampau dikenali sebagai sepsis, yang boleh mengancam nyawa.


Tradisi Penggunaan Najis Dalam Kaedah Perubatan Tradisional China

Kepercayaan perubatan yang menggunakan unsur-unsur najis haiwan, sangat dekat dengan kepercayaan orang Hindu yang menjadikan najis lembu sebagai salah satu elemen perubatan mereka.

Selain itu, masyarakat Arab juga percaya dengan khasiat dan faedah meminum air kencing unta yang dikatakan mampu memperkuatkan mereka yang meminumnya. Untuk artikel kali ini pula, kami ingin menerangkan serba sedikit berkenaan kepercayaan masyarakat China pula, khasnya mereka yang masih berpegang kepada amalan perubatan tradisional masyarakat mereka atau 'traditional Chinese medicine' (TCM).

Rawatan tradisional masyarakat China merupakan antara sistem rawatan paling tua di dunia serta lebih popular dengan penggunaan herba dan tumbuhan; tetapi tahukah anda, najis turut sama menjadi elemen penting dalam perubatan tradisional mereka?

Bahan seperti ginseng menjadi salah satu ramuan penting yang bukan saja popular di kalangan masyarakat Cina di negara kita, malahan turut sama diterima baik penggunaannya di serata dunia. Walau demikian, penggunaan bahan berunsurkan najis tak kiralah dari sumber manusia atau haiwan - mempunyai sejarah panjang dalam TCM sejak 2500 tahun yang lalu dan telah direkodkan penggunaannya.

Berikutan keberkesanan TCM berasaskan kepada najis, tidak menghairankan bahawa amalan turun temurun yang diwarisi itu tetap masih diamalkan sehingga kini, walaupun manusia zaman sekarang mengalami perkembangan yang jauh ketara daripada aspek sains dan teknologi.

Majoriti buku atau catatan yang membincangkan tentang amalan TCM pasti berjaya merekodkan penggunaan najis sebagai salah satu kandungan ubat, sama ada dalam bentuk najis cair atau najis yang telah dikeringkan.

Buku seperti 'Zhou Hou Bei Ji Fang' yang ditulis pada tahun 300-400, 'The Four Medical Tantras' dan 'Compendium of Materia Medica' yang ditulis oleh Li Shizhen, seorang pakar perubatan ketika zaman pemerintahan Dinasti Ming - semuanya membuktikan keberkesanan pelbagai jenis najis yang diadunkan dengan bahan-bahan herba untuk digunakan sebagai ubat sapu atau diambil secara oral.

Antara ubat-ubatan China yang mempunyai najis dan masih lagi digunakan sehingga kini adalah wu-ling-zhi, jiu-fen dan hei-bing-pian.

Yang paling popular sudah pastilah ubat yang dinamakan wu-ling-zhi - merupakan sejenis ubat yang dibuat dengan menggunakan najis daripada tupai terbang, dipercayai mampu melancarkan peredaran darah.

Ubat tersebut juga dikatakan sesuai untuk menjadi 'suplemen' tambahan kepada perkembangan kanak-kanak yang mengalami masalah tumbesaran. Ramai wanita China mengamalkan pengambilan wu-ling-zhi bagi membantu mengurangkan rasa sakit semasa datang bulan.

Rekod kajian berkenaan sistem ubat-ubatan tradisional masyarakat China yang direkodkan dalam buku 'Chinese Pharmacopoeia' menunjukkan sehingga kini, 18 jenis ubat-ubatan masih lagi menggunakan najis daripada pelbagai jenis haiwan dan binatang secara meluas.

Antara haiwan lain yang najisnya digunakan berikutan khasiat yang ada adalah ayam belanda, ayam, burung murai, kuda, keldai, kerbau, musang, babi hutan, tikus, arnab dan manusia.

Dalam rekod sejarah TCM, khasnya dalam buku 'Zhou Hou Bei Ji Fang' ada disebutkan tentang satu kes bagaimana berlakunya masalah cirit-birit dalam skala besar menyerang masyarakat China, ketika era pemerintahan Dinasti Jin Timur.

Bagi menyelesaikan wabak penyakit yang melanda, pakar perubatan menghasilkan ubat yang dinamakan sebagai 'Huang-Long Tang' atau 'campuran Huang-Long', dalam bahasa Inggeris digelarkan sebagai 'Yellow Dragon Decoction.'

Campuran Huang-Long dibuat berdasarkan kepada bahan utamanya iaitu najis manusia sihat yang diambil sebelum diadunkan dengan bahan-bahan lain bagi menghasilkan penawar. Ini kerana pengamal perubatan China zaman dahulu percaya sakit cirit-birit berpunca daripada jangkitan yang berlaku bahagian dalam usus seseorang.

Jadi cara terbaik untuk menghapuskan jangkitan, adalah dengan mengadunkan najis seseorang yang sihat untuk diminum agar berlakunya proses pertukaran atau 'transplantation' di antara kandungan usus tercemar dengan kandungan usus bersih.

Kandungan air dalam najis manusia yang diambil dikatakan sangat mujarab dalam meredakan masalah cirit birit, seterusnya mengurangkan kesan demam panas dan merendahkan kadar toksin dalam badan.

Berbeza dengan kandungan ubat-ubatan lain yang telah melalui proses pengeringan, Huang Long Tang pada zaman tersebut perlu diambil secara 'semulajadi', jadi pakar perubatan mereka akan memastikan kandungan najis yang diadunkan masih lagi baru dan segar.

Apa yang mengagumkan, idea untuk menghasilkan 'Huang-Long Tang' yang diasaskan oleh seorang pakar perubatan China bernama Ge Hong 1700 tahun dahulu, kini telah dimodenkan dan menjadi salah satu teknik perubatan moden; diistilahkan sebagai 'fecal microbiota transplantation.'

Apa yang membezakannya adalah cara pengambilannya. Dalam ilmu perubatan moden, proses transplant dilakukan dengan menggunakan tiub melalui mulut atau kolonoskopi melalui saluran dubur.

Teknik Ge Hong pula memerlukan pesakitnya mengambilnya seperti dia sedang minum sup.

Fecal medicines used in traditional medical system of China: a systematic review of their names, original species, traditional uses, and modern investigations


Mengapa Golongan LGBT Di China Tidak Pulang Ke Kampung Pada Tahun Baru Cina?

Perayaan Tahun Baru Cina pada tahun ini telah dibayangi oleh virus baharu yang melanda negara ini, yang bermakna ramai orang tidak akan atau tidak boleh pulang ke kampung halaman mereka di China.

Bagi sesetengah anggota komuniti LGBT di China, mereka menjadi sangat bimbang apabila tiba musim perayaan kerana pulang ke kampung halaman bermakna mereka akan dikonfrontasi dengan soalan-soalan yang tidak diingini.

Menurut Fan Popo, seorang seorang pembuat filem, penulis dan aktivis dari Shandong, sesetengah ibu bapa di China berasakan seperti dunia mereka hancur apabila mengetahui anak-anak mereka homoseksual.

Dia memberitahu bahawa ramai yang mengeluh apabila pulang ke rumah dan ditanyakan oleh ahli keluarga tentang bila mereka akan berkahwin.

Homoseksualiti dibenarkan di China selama lebih daripada 20 tahun dan Persatuan Psikiatri Cina telah berhenti mengklasifikasikannya sebagai gangguan jiwa pada tahun 2001.

Tetapi perkahwinan sejenis masih tidak diiktiraf di China dan sesetengah individu LGBT masih berjuang untuk penerimaan, terutama apabila ia melibatkan anggota keluarga yang rapat yang mempunyai pandangan tradisional.

Laporan oleh Program Pembangunan Pertubuhan Bangsa-Bangsa pada 2016 mendapati bahawa kurang daripada 15% individu LGBT di China yang berterus terang mengenai orientasi seksual kepada ahli keluarga terdekat.

Dilaporkan bahawa mereka yang berjaya berterus terang dan diterima berasa sangat bangga, manakala sesetengah daripada mereka begitu takut sama ada ahli keluarga mereka mengetahui apa-apa tentang seksualiti mereka.

Dalam tahun-tahun kebelakangan ini, beberapa syarikat besar telah menunjukkan sokongan mereka terhadap komuniti LGBT di China dan untuk pasaran yang berpotensi ditawarkan oleh masyarakat.

Pada tahun 2015, syarikat e-dagang gergasi iaitu Alibaba mengadakan acara promosi untuk menghantar tujuh pasangan sama jantina ke Amerika Syarikat supaya mereka boleh berkahwin.

Dan Nike telah diketahui untuk menaja T-shirt untuk larian Shanghai Pride, acara tahunan kebanggaan LGBT yang diadakan di Shanghai.

Tim Hildebrandt, profesor bersekutu di Jabatan Dasar Sosial London School of Economics, berkata syarikat-syarikat China telah membuka mata untuk pasaran LGBT sama seperti yang dilakukan Barat.

Mereka melihatkan pasaran terhadap golongan homoseksual adalah sesuatu yang besar dan golongan ini semakin mendapat perhatian.

Awal Januari ini, Tmall, iaitu sebuah laman sesawang membeli-belah yang dikendalikan oleh Alibaba, mengeluarkan iklan Tahun Baru Lunar yang memberi perhatian kepada pasangan sama jantina.

Dalam video berkenaan, seorang lelaki dilihatkan membawa seorang lagi lelaki melawat keluarganya di rumah untuk makan malam tahun baru.

Apabila Kelvin diberikan semangkuk sup oleh bapa kepada rakan lelakinya itu, dia menjawab "Terima kasih, ayah", dengan cara yang sama seperti pasangan berkahwin memanggil mertua mereka.

Dengan cara yang sama di mana Krismas dan Super Bowl adalah platform pemasaran yang besar di Barat, iklan Tahun Baru Lunar juga sangat berpengaruh, menjadikan iklan Tmall menerima reaksi awam yang signifikan.

Iklan tersebut menjadi tular dan respons orang ramai di media sosial tersangat positif di negara itu.

Namun Fan Popo berkata bahawa dia melihat perkara ini lebih kepada "perangkap pengguna" dan bukannya proses yang tulen.

Fan Popo juga berkata bahawa dia lebih berminat melihat golongan LGBT yang miskin mendapat hak mereka dan individu transgender gelandangan dapat mencari cara untuk bertahan hidup.

Memandangkan China menjadi lebih terbuka mengenai homoseksual, terdapat peningkatan cadangan terhadap perkahwinan sejenis untuk diiktiraf di sisi undang-undang.

Pada Disember 2019, seorang jurucakap dari Suruhanjaya Hal Ehwal Undang-Undang Rakyat Kongres berkata bahawa perkahwinan sejenis adalah salah satu permintaan paling kerap dari rakyat China.

Langkah yang jarang berlaku itu memberikan harapan kepada para pengiklan bahawa perubahan dalam undang-undang mungkin akan berlaku dan juga mengilhami gelombang debat di media sosial.

Seorang wanita berkata dalam laman sesawang Weibo: "Terdapat terlalu banyak orang yang tidak dapat memahami dan bertolak ansur dengan kumpulan ini dan apabila negara ini mengiktirafnya, lebih ramai orang akan menerimanya."

Seorang lagi pengguna wanita berkata bahawa disebabkan oleh pengiktirafan perkahwinan sejenis di China tidak akan menyakiti sesiapa, tetapi situasi sekarang akan menyakiti pasangan sama jenis yang mencintai satu sama lain, maka kebenaran untk perkahwinan sesama jenis di China perlu digalakkan.

Namun, Tim Hildebrandt memberi amaran untuk tidak terlalu memberi perhatian kepada komen-komen di media sosial, yang mungkin tidak menggambarkan sentimen awam dengan tepat.

Dan walaupun sokongan terhadap golongan ini semaking bertambah, Tahun Baru Lunar kekal menjadi tempoh yang tertekan bagi sesetengah individu LGBT untuk pulang ke kampung halaman bertemu dengan ahli keluarga mereka.

"Saya berterus terang tentang orientasi seksual saya 10 tahun lalu ketika Tahun Baru Cina. Ia bukanlah masa yang terbaik tetapi apabila anda sangat tertekan, amat sukar untuk menyembunyikannya," kata Fan Popo.

1. Mengapa LGBT di China Sembunyi Identiti Ketika Tahun Baru Lunar - BBC

2. Mengapa China meningkatkan prospek perkahwinan sejenis? - NBC News


Bagaimana China Membina Sebuah Hospital Kuarantin Dalam Masa 6 Hari?

Berikutan penyebaran wabak coronavirus yang gagal dikawal di wilayah Wuhan, China - keperluan untuk menyediakan fasiliti rawatan yang lebih baik amatlah diperlukan. Wuhan yang mempunyai lebih 11 juta penduduk sedang berdepan dengan kebimbangan orang ramai serta ketiadaan prasarana yang mencukupi, dalam menangani dan merawat serangan mengejut ini.

Salah satu usaha terbesar kerajaan China dalam mengatasi masalah yang wujud, adalah perancangan untuk membina sebuah hospital yang mempunyai kapasiti 1,000 katil - sebagai pusat kuarantin utama bagi semua pesakit virus 2019-nCoV yang disahkan.

Hospital tersebut yang pada ketika artikel ini ditulis, sudah rancak dimulakan proses pembinaannya dengan perancangan dapat disiapkan dalam tempoh 6 hari. Ya, anda tak salah membacanya. Kerajaan China memang merancang untuk membina sebuah hospital 1,000 katil dalam masa 6 hari. Apa yang lebih mengejutkan - ini bukanlah kali pertama mereka melakukan perkara sama sedemikian rupa.

Model bagi pembangunan segera sebuah hospital besar yang mampu dibangunkan dalam tempoh masa segera di China; pasti akan merujuk kepada cubaan kali pertama kerajaan China membina hospital segera.

Hospital yang dinamakan sebagai Hospital Xiaotongshan, terletak di Beijing telah berjaya dibina dalam kadar 6 hari dan 6 malam semasa berlakunya penularan wabak SARS atau 'Severe Acute Respiratory Syndrome.'

Arahan untuk pembinaannya berjaya diluluskan pada 24 April tahun 2003 dan bangunan hospital itu siap sepenuhnya pada 30 April. Mempunyai saiz ibarat sebuah padang bola sepak, lebih 1,200 orang petugas perubatan ditukarkan serta merta ke Xiaotongshan bagi mengawal penularan wabak SARS yang berlaku.

Pada 1 haribulan Mei, kumpulan pertama pengidap SARS selamat dipindahkan ke sana.

Mengapa projek pembinaan dan penubuhan segera sebuah hospital diperlukan pada ketika itu? Semasa kemuncak jangkitan SARS, Hospital Xiaotongshan pada mulanya dibina dengan matlamat mahu menjadi penampan kepada jumlah pesakit yang semakin meningkat. Ramai pesakit ketiadaan katil di hospital sekitar Beijing dan keadaan yang tidak terkawal, menyebabkan petugas perubatan turut sama dijangkiti wabak tersebut.

Tidak ada jalan lain, kerajaan China mewujudkan sebuah hospital yang mempunyai piawaian ketat, dijalankan ibarat sebuah hospital tentera dengan peraturan tinggi diperkenalkan. Individu yang keluar atau masuk dipantau dan semua petugas diwajibkan memakai pakaian perlindungan penuh.

Disebabkan itu, majoriti pesakit yang dirawat di sana langsung tidak mengenali siapakah individu yang membantu menyelamatkan mereka, berikutan topeng muka yang wajib dipakai setiap masa.

Hanya dirancang sebagai hospital penyokong - kejayaan kaedah isolasi dan rawatan yang digunakan di Xiaotongshan akhirnya menjadi model kepada kerajaan China dalam membangunkan sistem hospital kuarantin sepenuhnya.

Seramai 680 orang pesakit berjaya dipindahkan ke Xiaotongshan dan hanya 8 orang meninggal dunia; berbeza dengan hospital-hospital lain yang mempunyai kadar kematian jauh lebih tinggi. Selain itu, petugas di Xiaotongshan juga tidak mengalami sebarang kes jangkitan seperti ditempat lain.

Beroperasi ibarat waktu puncak selama lebih 50 hari, kejayaan kaedah rawatan SARS di Xiaotongshan mula diikuti di hospital lain, seterusnya berjaya meyakinkan warga China bahawa mereka kini sudah mempunyai pengetahuan dan kemahiran yang cukup dalam menangani penularan wabak yang hadir.

Dibina khas untuk menangani wabak SARS, pada 22 Jun 2003 - semua wad isolasi dan kuarantin di Hospital Xiaotongshan dikosongkan menandakan semua pesakit sudah selamat menjalani discaj. Bangunan hospital itu kemudiannya baru di serahkan kepada bidang kuasa majlis kerajaan tempatan Beijing.

Walau demikian, pesakit yang selamat tetap tidak lari daripada kesan rawatan yang diterima.

Berikutan teknik merawat SARS menggunakan bahan steroid, kesan bahan tersebut menyebabkan ramai individu bekas pengidap SARS menghadapi masalah tulang rapuh dan sakit paru-paru, sehingga menyebabkan masalah untuk berjalan dan bernafas.

Waris kepada ahli keluarga yang meninggal menerima pampasan 5,000 yuan (RM2,930) dan bagi mereka yang hilang kemampuan bekerja - mereka menerima bantuan 8,000 yuan setahun (RM4,688) sebagai bantuan sara hidup.

Hospital Xiaotongshan yang tidak lagi mempunyai kegunaan mula diabaikan, sebelum dirobohkan pada tahun 2010.

Kejayaan pembinaan dan operasi Xiaotongshan membuktikan kerajaan China mampu menjayakan satu projek berskala besar dalam tempoh masa yang sangat suntuk; serta masih menepati piawaian keselamatan antarabangsa yang diwajibkan ditepati.

Pembinaan Hospital Huoshenshan di daerah Caidian, Wuhan bakal mengikut acuan sama yang digunakan di Xiaotongshan bukan saja daripada segi rekaan malahan daripada cara operasinya juga.

Pecah tanah pertama bagi pembinaan telah dijalankan pada 23 Januari 2020 dengan harapan operasi sepenuhnya Huoshenshan bakal dapat dimulakan pada 3 Februari 2020. Empat kontraktor dilantik bagi membina hospital baru ini dengan lebih 200 jentera berat akan beroperasi sepenuhnya setiap hari.

Sebuah hospital biasanya akan mengambil masa 1 ke 2 tahun untuk dibina, daripada fasa perancangan sehinggalah siap sepenuhnya pembinaannya.

Untuk kerajaan China berjaya menyiapkan sebuah pusat perubatan bersifat kuarantin dalam masa tidak sampai 10 hari - itu memang merupakan satu kejayaaan yang sangat luar biasa. Koordinasi, perancangan dan kerjasama yang perlu dibentuk pastilah bukan mudah dalam sebuah projek berskala sebesar ini.

Mungkin ramai yang spektikal, tetapi sejarah sudah membuktikan keberkesanan Hospital Xiaotongshan dalam membantu menangani SARS - jadi kita doakanlah juga Hospital Huoshenshan mampu membawa perubahan serupa agar tiada individu berpenyakit, dibiarkan bebas melancong ke mana yang dia suka.


Ini Penjelasan Ringkas Undang-Undang Memandu Dalam Keadaan Mabuk Di Malaysia

Menurut kajian yang dijalankan pada tahun 2012, Institut Penyelidikan Keselamatan Jalan Raya Malaysia melaporkan bahawa sekitar 23.3% pemandu dalam kemalangan maut adalah positif alkohol.

Malaysia mempunyai kadar kematian ketiga tertinggi untuk kemalangan jalan raya di Asia dan Asean, di belakang Thailand dan Vietnam.

Kejadian malang ini semakin menjadi-jadi membuatkan orang awam menggesa kerajaan untuk memperketatkan undang-undang berkenaan kesalahan ini.

Sebelum mengetahui undang-undang berkenaan dengan kesalahan memandu, kita perlu tahu tentang apa yang dimaksudkan dengan memandu dalam keadaan mabuk.

Tidak seperti yang anda fikirkan, seseorang itu tidaklah terus berhadapan dengan masalah selepas meminum alkohol dan kemudiannya memandu.

Seseorang itu hanya akan ditahan pihak berkuasa juga diperiksa mempunyai alkohol dalam badan dalam jumlah tertentu.

Pemeriksaan alkohol dalam badan dilakukan dengan tiga cara dan jumlah ini dinyatakan di bawah seksyen 45G dalam Aktra Pengangkutan Jalan 1987, iaitu:

Yang paling mudah untuk difahami adalah kandungan alkohol dalam darah (BAC), di mana jumlah alkohol dalam 100 mililiter darah perlu mencapai 80 miligram, atau 0.08%.

Menurut BACtrack, jika seseorang itu meminum alkohol dengan jumlah "standard" setiap jam, kandungan alkohol dalam badan tidak akan melibihi jumlah 0.08% BAC ini.

Institut Kebangsaan mengenai Penyalahgunaan Alkohol (NIAAA) Amerika Syarikat mentakrifkan minuman standard ini sebagai 354ml bir atau 148ml wain.

Angka-angka ini boleh mengelirukan kerana untuk mencapai 0.08% BAC, ia berbeza bagi setiap orang disebabkan oleh perbezaan fizikal dan metabolisma.

Cara yang paling tepat untuk mengetahui jumlah ini adalah dengan memiliki breathalyzer, alat yang digunakan oleh polis untuk mengukur jumlah alkohol dalam nafas pemandu.

Dan ini membawa kita ke seksyen 45B Akta Pengangkutan Jalan 1987, yang memberikan kuasa kepada polis untuk melakukan ujian pernafasan.

BAC bukan hanya boleh diuji dengan cara ujian nafas, tetapi ia adalah cara yang paling biasa kerana breathalyzer adalah mudah alih.

Pegawai polis yang berpakaian seragam boleh melakukan ujian pernafasan ke atas orang awam jika mengesyaki:

Namun, anda perlu tahu bahawa anda bukan hanya boleh disabitkan kesalahan kerana berada dalam keadaan mabuk sambil memandu, malah lebih daripada itu.

Menurut seksyen 45 dan 45A dalam Akta Pengangkutan Jalan 1987, anda boleh disabitkan kesalahan dengan hanya berada dalam kenderaan jika tahap BAC anda adalah terlalu tinggi.

Sebelum membincangkan perkara di atas, kita perlu melihat seksyen 43 dalam akta yang sama terlebih dahulu.

Seksyen 43 menyatakan bahawa individu yang memandu "tanpa penjagaan dan perhatian yang sewajarnya atau tanpa pertimbangan yang sewajarnya terhadap orang lain yang menggunakan jalan raya" adalah melakukan satu kesalahan.

Memandu secara mabuk boleh dihukum bawah seksyen ini, dan jika didapati bersalah, denda sehingga RM 10,000 dan tempoh penjara maksimum selama 12 bulan boleh dikenakan ke atas pesalah.

Seksyen 44 Akta Pengangkutan Jalan 1987 adalah cara yang paling langsung untuk mendakwa bagi tuduhan memandu dalam keadaan mabuk:

1. Sesiapa yang, semasa memandu kenderaan bermotor di jalan atau tempat awam lain-

(a) berada di bawah pengaruh minuman keras atau dadah yang memabukkan, sehingga ke tahap tidak mampu mengawal kenderaan itu dengan betul; atau

(b) mempunyai alkohol yang begitu banyak di dalam badannya sehinggkan perkadaran dalam nafas, darah atau air kencingnya melebihi had yang ditetapkan, dan menyebabkan kematian atau kecederaan kepada mana-mana orang telah melakukan kesalahan

Dengan kata mudah, anda telah melakukan kesalahan di bawah seksyen 44, jika mengendalikan kenderaan bermotor di mana-mana tempat awam dalam keadaan mabuk sehinggakan tidak dapat mengawal kenderaan atau tahap BAC melebihi had yang ditetapkan.

Seksyen ini dinyatakan dengan sebegini sehingga membuatkan anda bersalah sama ada anda memandu dalam keadaan mabuk secara jelas, atau anda tidak kelihatan seperti mabuk tetapi tahap BAC melebihi had yang ditetapkan.

Jika anda disabitkan kesalahan di bawah seksyen 44 akta ini, jumlah denda yang perlu dibayar adalah tidak kurang daripada RM8,000 ke jumlah maksimum RM20,000, dan minimum penjara 3 tahun.

Bagi seksyen 45 dan 45A, ia memberikan kuasa budi bicara tertentu kepada pihak polis dan disasarkan lebih kepada individu yang bertanggungjawab ke atas kenderaan dalam keadaan mabuk atau mempunyai tahap BAC melebihi had.

Apa yang dimaksudkan dengan "bertangungjawab" dalam hal ini? Ia bermaksud sama ada orang dalam situasi itu mempunyai kemungkinan realistik menjadi orang yang mengawal kenderaan itu.

Sebagai contoh, individu dalam keadaan sangat mabuk sedang duduk di dalam keretanya yang sedang diparkir, dan tidak memandunya.

(Duduk di tempat duduk pemandu dalam keadaan mabuk boleh disabitkan kesalahan)

Jika pegawai polis mendapati seseorang berada dalam situasi ini dan sama ada melihat dia tersangat mabuk sehinggakan tidak mampu untuk memandu, atau dapat menjalankan ujian pernafasan dan tahap BAC nya jauh melebihi had, individu tersebut boleh dipertanggungjawabkan di bawah seksyen 45 dan/atau 45A.

Mereka yang didapati bersalah di bawah satu atau kedua-dua seksyen ini, berhadapan dengan denda sehingga RM1,000 dan penjara sehingga 3 bulan bagi kesalahan pertama.

Kesalahan berikutnya akan menyebabkan pesalah didenda di antara RM2,000 dan RM6,000, serta penjara sehingga 12 bulan.

Perlu diingatkan bahawa anda tidak akan dipertanggungjawabkan di bawah seksyen 45 atau 45A jika tidak ada kemungkinan anda memandu kenderaan tersebut.

Sebagai contoh, anda tidur dalam keadaan mabuk di tempat duduk penumpang, dan bukannya di tempat duduk pemandu.

Tetapi, pegawai polis boleh menahan anda serta-merta jika nafas anda sangat beralkohol, seperti yang dinyatakan di bawah seksyen 45B dalam Akta Pengangkutan Jalan 1987:

5. Seorang pegawai polis berpakaian seragam boleh menangkap seseorang tanpa waran jika:

(a) sebagai hasil ujian pernafasan bahawa dia mempunyai sebab yang munasabah untuk mengesyaki bahawa perkadaran alkohol dalam nafas, darah atau air kencing seseorang itu melebihi had yang ditetapkan; atau

(b) individu terbabit gagal memberikan spesimen nafas untuk ujian pernafasan apabila diminta berbuat demikian dan pegawai polis tersebut mempunyai sebab munasabah untuk mengesyaki badan invidividu tersebut mengandungi alkohol, tetapi seseorang itu tidak boleh ditangkap menurut kuasa subseksyen ini apabila dia berada di hospital sebagai pesakit.

Pendek kata, polis boleh menangkap anda jika anda gagal untuk melakukan ujian pernafasan, atau enggan memberikan kerjasama untuk melakukan ujian seperti tidak mahu menghembuskan nafas untuk tujuan ini.

Jika disabitkan kesalahan atas perkara-perkara ini, anda boleh didenda di antara RM1,000 dan RM6,000 dan penjara sehingga 12 bulan bagi kesalahan pertama.

Bagi kesalahan berulang, denda di antara RM2,000 dan RM10,000 boleh dikenakan, serta penjara sehingga 2 tahun. Malah, jika pihak mahkamah berasakan bahawa pesalah patut untuk digantung lesennya, penggantungan boleh dilakukan secara sementara atau secara kekal.

Sebagai seorang manusia, kita mesti bertanggungjawab ke atas diri sendiri dan juga orang lain. Perbuatan memandu dalam keadaan mabuk bukan sahaja membahayakan nyawa sendiri tetapi orang lain yang tidak bersalah turut terlibat sama.

Kejadian seperti ini bukanlah sesuatu yang asing di negara kita dan kita sepatutnya lebih sedar serta pritahin tentang bahaya memandu di bawah pengaruh alkohol.


Apakah Punca Sebenar Terbentuknya Coronavirus Jenis Baru di China?

Wabak coronavirus yang melanda wilayah Wuhan di China dikatakan sedang merebak (semasa artikel ini ditulis) dan dijangka mampu tersebar ke seluruh dunia.

Di negara kita juga laporan penemuan pembawa pertama virus tersebut, dengan Kementerian Kesihatan Malaysia telahpun mengesahkan tiga individu yang kini telah dikuarantin di Sungai Buloh - berkait dengan satu penemuan 2 pembawa di Singapura melibatkan kumpulan pelancong 10 orang individu kesemuanya.

Banyak laporan berkenaan wabak dari Wuhan ini dilaporkan dengan pelbagai sumber dijadikan rujukan. Apa yang menarik berkenaan kes ini adalah berkaitan dengan jenis virus tersebut yang sebelum ini tidak pernah lagi direkodkan penemuannya kerana merupakan gabungan coronavirus daripada kelawar dengan sejenis lagi virus yang tidak diketahui puncanya.

Bagaimanakah virus ini boleh terhasil? Jom kita pelajari serba sedikit tentang kisah disebalik bagaimana coronavirus ini boleh terhasil.

Walaupun jarang kita dengari, coronavirus merupakan sejenis virus yang sebenarnya tidak berbahaya. Sudah diketahui sejak sekian lama coronavirus mampu menyebabkan jangkitan pada pesakit, menyebabkan masalah pada bahagian hidung, sinus dan tekak tetapi tidak dianggap mampu membawa maut.

Bagaimanapun, wujud beberapa jenis coronavirus yang direkodkan sangat berisiko tinggi pada manusia. Antaranya adalah coronavirus yang mampu menyebabkan penyakit yang kita kenali sebagai 'Middle East Respiratory Syndrome' atau MERS, yang muncul di Arab Saudi pada tahun 2012 sebelum merebak ke negara lain.

Kes SARS atau 'sever acute respiratory syndrome' yang pernah mengejutkan negara kita juga telah berlaku pada tahun 2003 sehingga mengorbankan 774 orang. MERS dan SARS merupakan dua contoh jangkitan berbahaya yang disebabkan oleh coronavirus. Berbeza dengan jangkitan coronavirus lain yang ringan dan mampu dirawat dengan rawatan ubat biasa, SARS dan MERS mempunyai risiko lebih besar serta mampu membawa maut.

Ditemui kali pertama pada tahun 1960, coronavirus mendapat namanya daripada bentuknya yang seakan-akan mempunyai mahkota - jadi virus itu dinamakan sebagai 'corona' yang membawa makna mahkota atau 'crown.'

Virus ini mampu merebak melalui udara tercemar selepas seseorang pembawa bersin atau batuk. Selain itu sentuhan seseorang pembawa juga mampu menyebabkan jangkitan pada orang lain.

Pada 12 Disember 2019, Wuhan Municipal Health Commission (WMHC) melaporkan berkenaan 27 kes pneumonia melibatkan 7 orang yang berstatus kritikal. Kesemuanya mempunyai satu persamaan - mereka atau orang berdekatan mereka pernah mengunjungi sebuah pasar basah Huanan di wilayah tersebut, yang menawarkan jualan daging mentah.

2 minggu kemudian pada 3 Januari 2020, WHMC melaporkan 44 kes keseluruhan dengan 11 kritikal, sebelum dua hari kemudian meningkat lagi kepada 59 kes. Kesemua pesakit diuji dengan ujian MERS, SARS dan influenza sebelum WHO berjaya membuktikan peranan virus 2019-nCoV atau '2019 novel coronavirus' dalam setiap kes, berdasarkan kepada sampel virus yang diambil dari salah seorang pesakit.

Dengan pengetahuan lebih mendalam terhadap virus jenis baru ini, jumlah pesakit mula meningkat kepada 217 orang dengan 9 kematian dilaporkan, sehingga 20 Januari 2020.

Siasatan yang dijalankan di pasar basah Huanan menunjukkan punca utama bagaimana virus itu disebarkan. Pasar tersebut sangat aktif dengan jualan haiwan-haiwan hidup untuk dijadikan makanan seperti ular, kelawar, katak, landak dan arnab yang dipercayai menjadi punca utama datangnya virus tersebut.

Kajian yang dijalankan terhadap haiwan-haiwan yang dijual di situ beserta dengan sampel 2019-nCoV yang diperolehi menunjukkan satu kemungkinan - 2019-nCoV terhasil daripada gabungan sejenis virus bawaan kelawar dengan sejenis virus bawaan ular.

Berdasarkan kepada bedah siasat yang telah dilakukan terhadap cara virus tersebut merebak dalam badan individu yang telah meninggal dunia, penyelidik mendapati telah berlakunya pertukaran virus di antara ular yang dijangkiti dengan manusia, seterusnya menyebabkan apa yang digelarkan sebagai 'cross species transmission' atau jangkitan rentas spesis.

Hasil daripada kajian, dua spesis ular yang banyak hidup di Wuhan dikenalpasti sebagai pembawa - 'bungarus multicinctus' atau 'many-banded krait' dan satu lagi spesis iaitu 'naja atra' atau 'ular tedung China' dipercayai merupakan sumber utama virus tersebut.

Walaupun demikian, hasil kajian yang dijalankan dibidas pakar-pakar genetik dan virus dari seluruh dunia, antaranya seorang pakar zoologi dari University of Sydney, Dr. Edward Holmes yang merupakan pakar kepada kajian virus. Menyifatkan kajian tersebut dijalankan secara terburu-buru serta gagal mengambil kira banyak faktor lain, Dr. Holmes membidas kekurangan penyelidikan yang dijalankan tiga pengkaji utama dari Peking University of Health Science Center School.

Ini berdasarkan kepada ketiadaan rekod yang menunjukkan bahawa haiwan reptilia berdarah sejuk seperti ular, mampu menjadi pembawa kepada mana-mana jenis coronavirus - apatah lagi menjangkitkannya kepada manusia. Majoriti coronavirus yang telah ditemui, menunjukkan jangkitan hanya mampu mengenai haiwan mamalia sahaja.

Beberapa pengkaji lain turut sama berkongsikan pandangan, mengkritik kajian yang telah dilaporkan secara tergesa-gesa tanpa benar-benar memberikan masa mencukupi untuk disemak dan diperbetulkan.

Sehingga artikel ini ditulis, WHO masih belum memutuskan adakah jangkitan 2019-nCoV mampu menjadi salah satu wabak besar, seperti SARS atau MERS yang sangat sukar diubati. Berdepan dengan satu ancaman yang baru serta muncul tiba-tiba dan sangat mudah merebak - terlalu banyak perkara yang perlu dipelajari buat masa sekarang.

Apa yang sedang diusahakan ketika ini, adalah untuk memastikan dari spesis haiwan apakah sumber sebenar virus tersebut. Pasukan penyelidik dari China percaya dua spesis ular itu puncanya, manakala WHO pula ketika ini sedang sibuk menganalisis setiap setiap spesis haiwan yang dijual di pasar basah Huanan.

Hanya selepas dapat mengenal pasti puncanya, barulah langkah seterusnya dapat dilakukan. Sama ada ular, kelawar, tikus, arnab atau apa saja jenisnya - apa yang jelas, yang halal dan bersih perlu menjadi pilihan utama.

Homologous recombination within the spike glycoprotein of the newly identified coronavirus 2019-nCoV may boost cross-species transmission from snake to human (PDF)


Apa Itu Koronavirus Di China Dan Perkara Yang Anda Perlu Tahu Tentangnya

Pada 31 Disember 2019, Pertubuhan Kesihatan Sedunia (WHO) dimaklumkan berkenaan dengan beberapa kes radang paru-paru di Bandar Wuhan, Wilayah Hubei, China.

Virus ini tidak sepadan dengan mana-mana virus dan tidak pernah dihadapi sebelum ini.

Ini sekaligus membangkitkan kebimbangan kerana apabila sesuatu virus itu adalah virus baru, kita tidak tahu bagaimana ia memberi kesan kepada manusia.

Seminggu kemudian iaitu pada 7 Januari, pihak berkuasa China mengesahkan bahawa mereka telah mengenal pasti virus baru.

Virus baru ini adalah sejenis koronavirus, merupakan anggota keluarga virus yang merangkumi selesema biasa dan virus seperti SARS serta MERS.

Virus ini diberi nama "2019-nCoV" atau novel koronavirus. Seperti koronavirus yang lain, ia berasal dari haiwan.

Kebanyakan daripada mereka yang dijangkiti virus ini sama ada bekerja atau sering berbelanja di pasar borong makanan laut Huanan di pusat bandar China, yang juga menjual haiwan hidup dan yang baru disembelih.

Virus yang baru dan berbahaya biasanya berasal dari haiwan yang mempunyai parasit, yang menyebarkan virus seperti Ebola dan selesema.

WHO telah bekerjasama dengan pihak berkuasa China dan pakar global untuk mengetahui lebih lanjut tentang virus ini, bagaimana ia memberi kesan kepada penghidapnya, bagaimana mereka boleh dirawat dan negara-negara mana yang boleh membantu.

Sindrom pernafasan akut yang teruk (SARS) dan sindrom pernafasan Timur Tengah (MERS) adalah disebabkan oleh koronavirus yang berasal dari haiwan.

Walaupun Mers dipercayai dihantar kepada manusia dari dromedari (sejenis unta Arab), hos asal untuk kedua-dua koronavirus ini kemungkinan besar adalah kelawar.

Dikatakan bahawa koronavirus baru ini mungkin berasal dari kelawar atau ular, dan mungkin kemudiannya ditularkan kepada manusia melalui spesies perantara.

Pada tahun 2002, SARS merebak dengan hampir tidak terkawal di 37 buah negara, mencetuskan panik global dengan menjangkiti lebih daripada 8,000 orang dan membunuh lebih daripada 750 mangsa.

Berbanding dengan SARS, MERS kelihatan seperti agak sukar untuk dipindahkan manusia ke manusia, tetapi mempunyai kadar kematian yang lebih tinggi, iaitu membunuh 35% daripada kira-kira 2,500 orang telah dijangkiti.

Virus ini menyebabkan radang paru-paru. Mereka yang jatuh sakit akibat virus ini dilaporkan mengalami batuk, demam dan kesukaran bernafas.

Dalam kes yang teruk, ia boleh menybabkan berlakunya kegagalan organ. Oleh kerana ini adalah radang paru-paru viral, maka penggunaan antibiotik adalah sia-sia.

Malah, ubat-ubatan antiviral yang kita ada ketika ini untuk menentang selesema juga tidak mampu berfungsi.

Jika pesakit dimasukkan ke hospital, mereka mungkin mendapat sokongan untuk paru-paru dan organ-organ lain serta cecair dalam badan.

Pemulihan bergantung pada kekuatan sistem imun masing-masing dan ramai orang yang telah meninggal dunia akibat virus ini sememangnya sudah berada dalam keadaan kesihatan yang tidak baik.

Pemindahan virus ini dari manusia ke manusia telah disahkan oleh suruhanjaya kesihatan negara China.

Sehingga 24 Januari 2020, pihak berkuasa China telah mengenal pasti lebih daripada 1,000 kes dan 41 kematian.

Dalam seminggu yang lalu, jumlah jangkitan yang disahkan telah melebihi 3 kali ganda dan kes-kes telah dijumpai di 13 wilayah, serta majlis perbandaran Beijing, Shanghai, Chongqing dan Tianjin.

Virus ini juga telah disahkan bergerak ke luar China, iaitu ke negara-negara seperti Hong Kong, Macau, Jepun, Nepal, Singapura, Korea Selatan, Taiwan, Thailand, AS, Vietnam dan Malaysia.

Menteri Kesihatan Datuk Seri Dr Dzulkefly Ahmad memberitahu bahawa tiga kes melibatkan virus ini telah dikesan di Malaysia.

(Kes koronavirus di seluruh dunia setakat ini, tidak termasuk di Malaysia)

Ketiga-tiga warga China ini adalah di kalangan 8 orang yang dikuarantin di sebuah hotel di Johor Baru sejak beberapa hari lepas.

Mereka adalah ahli keluarga kepada sorang pesakit koronavirus berusia 66 tahun dari Wuhan yang ketika ini dirawat di Singapura, termasuk isterinya berusia 65 tahun serta cucu mereka berusia 2 dan 11 tahun.

Jumlah sebenar yang telah dijangkiti virus mungkin jauh lebih tinggi kerana orang yang mengalami gejala ringan mungkin tidak dapat dikesan.

Pemodelan oleh pakar WHO di Imperial College London menunjukkan terdapat 4,000 kes, dengan ketidakpastian meletakkan margin antara 1,000 dan 9,700 kes.

Terdapat kebimbangan bahawa koronavirus mungkin tersebar lebih meluas pada cuti Tahun Baru Lunar yang bermula pada 24 Januari, di mana berjuta-juta warga China pulang ke rumah untuk merayakannya.

Akan tetapi, perayaan ini teah dibatalkan secara besar-besaran dan Wuhan serta bandar-bandar China yang lain berada dalam situasi lockdown.

Ketika ini, mereka yang berada dalam keadaan kesihatan yang tidak baik berhadapan dengan risiko paling besar, sama seperti yang berlaku dalam kes selesema.

Kebimbangan utama dalam kes ini adalah tahap keterukan gejala, di mana sesetengah orang kelihatan hanya menderita sakit ringan manakala yang lain berada dalam keadaan yang sangat teruk.

Ini menjadikannya lebih sukar untuk menentukan jumlah sebenar mereka yang dijangkiti dan sejauh mana tahap pemindahan di antara manusia.

Tetapi pihak berkuasa berusaha kuat untuk menghentikan penyebaran itu dan akan menjadi cemas jika virus ini boleh menjadi lebih kuat daripada sekarang.

Sehingga kini, kita masih tidak tahu betapa bahayanya koronavirus ini, dan kita tidak akan tahu sehingga lebih banyak maklumat diperoleh.

26 kematian daripada 800 kes yang dilaporkan bermakna kedar kematian berada pada tahap 3%.

Walau bagaimanapun, kadar ini mungkin terlalu tinggi daripada yang sebenar kerana mungkin ada jumlah yang jauh lebih besar yang telah dijangkiti virus ini, tetapi tidak mengalami gejala yang cukup teruk untuk ke hospital sekaligus mereka ini tidak dikira dalam data.

Sebagai perbandingan, selesema bermusim biasanya mempunyai kadar kematian di bawah 1% dan dikatakan menyebabkan hampir 400,000 kematian setiap tahun di seluruh dunia.

Satu lagi perkara penting yang tidak diketahui, yang mana akan diketahui dengan lebih mendalam dalam beberapa minggu yang akan datang, adalah betapa berjangkitnya virus ini.

Perbezaan penting ialah tidak seperti selesema, koronavirus baru ini tidak mempunyai vaksin bermakna ia adalah lebih berbahaya kepada populasi yang lemah termasuklah orang tua atau mereka yang mempunyai masalah pernafasan dan imun.

Menurut sumber lain, seorang doktor di China yang merawat virus ini di Hospital Hubei Xinhua dilaporkan telah meninggal dunia.

Selain itu, tular beberapa video yang didakwa dirakam di China berikutan penularan virus ini membuatkan orang ramai lebih bimbang.

Dalam salah satu video tersebut, seorang lelaki tiba-tiba jatuh dan tidak disedarkan diri.

Dalam kes yang lebih teruk, paramedik berpakaian hazmat dilihat tergesa-gesa membantu mereka yang pengsan.

Sekiranya anda mengembara ke China baru-baru ini atau bersentuhan dengan seseorang yang dijangkiti virus ini, maka anda harus merawat batuk atau gejala selesema seperti biasa.

Perkhidmatan Kesihatan Kebangsaan (NHS) United Kingdom menasihatkan bahawa biasanya anda tidak perlu bertemu doktor untuk kes batuk, melainkan jika ia berterusan atau anda mengalami gejala lain seperti sakit dada, kesukaran bernafas atau anda berasa sangat tidak sihat.

Seperti yang dinyatakan, masih tiada vaksin untuk melindungi anda daripada jangkitan koronavirus manusia.

Para saintis percaya koronavirus ini bermula pada haiwan lain dan kemudian tersebar kepada manusia. Jadi pegawai kesihatan mengesyorkan untuk anda supaya memasak daging dan telur dengan teliti.

Sesiapa yang mempunyai masalah kesihatan sedia ada harus mengelakkan pasar yang mempunyai haiwan hidup dan daging mentah, kerana kumpulan ini dianggap berisiko tinggi untuk penyakit yang teruk, menurut WHO.

Tetapi, pada umumnya, orang awam harus melakukan apa yang sepatutnya dilakukan setiap musim selesema, seperti

2. Apa Itu Coronavirus Dan Perlukah Kita Bimbang? - Guardian


Sejarah Tradisi Kuarantin Masyarakat Dunia Akibat Penularan Wabak

Dalam peringkat kecil kaedah kuarantin akan dikenakan pada mana-mana individu atau pesakit yang diperlukan untuk kekal berehat di rumah, agar penyakit yang membelenggunya tidak disebarkan.

Dalam peringkat besar pula - kuarantin boleh berlaku dalam melibatkan satu komuniti, masyarakat malahan negeri. Ada juga beberapa peristiwa melibatkan kuarantin peringkat negara dilakukan, kebiasaannya dilakukan oleh negara lain menghalang rakyat negara terlibat wabak - hadir ke negara mereka.

Kaedah kuarantin sebenarnya sudah agak lama di amalkan oleh masyarakat dunia, tetapi pernahkah anda terfikir - apa sejarahnya dan peristiwa apakah yang mengasaskan kaedah kuarantin?

Perkataan 'kuarantin' yang kita kenal sekarang muncul lebih lewat berbanding dengan amalan kuarantin yang sudah diperkenalkan terlebih dahulu. Istilah 'kuarantin' yang ada sekarang muncul sekitar abad ke 16, digunakan untuk mewakili tempoh isolasi yang akan dikenakan pada individu berdasarkan kepada kes yang menimpanya.

Sebenarnya 'kuarantin' merujuk kepada unit masa atau waktu, dengan kata asalnya adalah perkataan Itali yang berbunyi 'quaranta' bermakna '40.' Sekitar era tersebut, ahli-ahli perubatan percaya bahawa seseorang yang sakit perlu diasingkan sekurangnya 40 hari berdasarkan kepada nasihat yang berbunyi 'quarantina giorni' atau 'tempoh empat puluh hari.'

Istilah 'quaranta' pula datang daripada istilah Latin 'quadraginta' yang membawa makna serupa.

Oleh kerana itulah sebelum penggunaan istilah 'quaranta' meluas digunakan, masyarakat Eropah zaman dahulu turut sama menggunakan istilah 'quarentyne' bagi mewakili tempoh waktu 40 hari berkabung seorang balu yang kematian suami.

Bermula sekitar tahun 1670, perkataan 'kuarantin' mula digunakan bagi merujuk kepada proses atau kaedah isolasi yang dikenakan secara paksa/wajib ke atas individu atau kumpulan - tanpa mengambil kira lagi berapakah tempoh isolasi yang diperlukan.

Begitulah bagaimana istilah kuarantin berubah daripada penyukat masa kepada kata rujuk sesuatu proses kaedah pengasingan.

Penggunaan kaedah kuarantin yang pertama di dunia diamalkan secara meluas pada tahun 1377 di Dubrovnik, Croatia. Pada zaman tersebut, Dubrovnik merupakan sebuah pusat perdagangan yang sangat penting di kalangan pedagang Eropah dan pedagang dari kawasan Meditteranean jajahan Empayar Uthmaniah.

Setiap kapal yang hadir di Dubrovnik dan datang daripada pelabuhan asal dilaporkan menghadapi masalah wabak, akan diwajibkan berlabuh dan menunggu selama 40 hari - tanpa ada seorang pun anak kapalnya dibenarkan turun.

Oleh kerana itu, amalan ini mendapat tentangan pedagang dan anak kapal yang sudah pun tiba di destinasi, menyebabkan rasa kurang senang pedagang dengan pengendali pelabuhan di Dubrovnik. Walaupun begitu, idea di Dubrovnik untuk memastikan wabak tidak tersebar dan terkawal mula diadaptasi pihak-pihak pemerintah lain khasnya di Itali.

Sekitar tahun 1347 hinggalah 1352 lebih awal sebelum Dubrovnik memperkenalkan sistem itu, berlaku penyebaran wabak daripada kehadiran kelasi kapal, tikus dan kargo yang sampai ke kepulauan sekitar Sicily, dipercayai datang daripada pedagang dari kawasan Meditteranean. Wabak ini telah pun melumpuhkan sistem pemerintahan Itali sehinggakan banyak kerajaan negeri seperti di Florence, Venice dan Genoa tumbang.

Dari Itali, wabak tersebut merebak ke pelabuhan di Perancis dan Sepanyol, seterusnya mampu tiba di Austria dan Eropah tengah. Pada penghujung abad ke 14, walaupun wabak tersebut berjaya dikawal - kesannya terus dirasai. Idea pemerintah Dubrovnik menyaring kehadiran kapal mula ditambah baik oleh orang Itali, khasnya di Venice dengan penubuhan pusat penempatan pesakit wabak yang digelarkan 'lazaretto.'

Jika di Dubrovnik, anak kapal dihalang daripada mendarat sebelum cukup tempoh 'kuarantin' atau '40 hari', pemerintah Venice membangunkan pusat sementara bagi membolehkan anak kapal yang dipercayai mempunyai penyakit ditempatkan.

Pada tahun 1423, pemerintah Venice membuka 'pusat isolasi pesakit' digelarkan lazaretto di sebuah pulau bernama Santa Maria di Nazareth. Pulau itu mula digunakan bagi mengasingkan pesakit seterusnya membolehkan kapal berlabuh di pelabuhan tanpa perlu lagi menunggu tempoh kurungan, membolehkan aktiviti perdagangan di jalankan tanpa henti.

Pulau Santa Maria kekal digunakan sebagai penempatan pesakit berstatus isolasi sehinggalah tahun 1630, sebelum ditukarkan menjadi markas ketenteraan. Kini Pulau Santa Maria masih wujud, dikenali dengan nama Lazzaretto Vecchio.

Hasil cari gali yang dilakukan di pulau tersebut sejak tahun 2004 menunjukkan lebih 1500 orang telah meninggal dunia di pulau tersebut, seterusnya dikebumikan di situ dalam sebuah pusara besar. Pada zaman kemuncak penyebaran wabak di Itali sekitar abad ke 16, dianggarkan 500 orang meninggal dunia setiap hari di situ .

Sukar nak dibayangkan berapa sebenarnya jumlah mereka yang telah dikebumikan di sana.

Evolusi idea yang dijalankan di Venice mula diangkat oleh pemerintah Genoa pada tahun 1467 dan Marseille di Perancis pada tahun 1476.

Panduan bagi pembinaan infrastruktur mirip lazaretto mula diperkenalkan, dengan cadangan agar lokasi pusat pengasingan dipilih berdasarkan kepada rupa bentuk geografi yang sesuai. Keperluan untuk pusat pengasingan mempunyai sistem sempadan semulajadi seperti sungai atau laut dijadikan panduan, bagi membolehkan pusat dan bandar/pekan mempunyai jarak yang selamat dengan setiap pusat baru.

Bagi lokasi pusat pengasingan yang tidak berdekatan sungai atau laut, pemerintah disarankan untuk menghasilkan sistem perparitan dalam di sekeliling pusat pengasingan yang diisikan dengan air, bagi memastikan tiada akses keluar atau masuk yang terbuka kepada pesakit mahupun pengunjung.

Sistem saringan di pelabuhan melibatkan barang dagangan dan anak kapal turut diperkenalkan. Lazaretto khas di pelabuhan yang bersaiz lebih kecil diwujudkan bagi membantu memeriksa dan mengisolasikan individu yang dikhuatiri membawa jangkitan. Barang dagangan diwajibkan melalui pemeriksaan khas dengan produk berisiko tinggi seperti kapas, kaun, kulit, selimut dan rambut palsu perlu dilapor dan diperiksa.

Barangan yang hadir dan dipercaya berisiko tinggi - akan direndamkan di dalam air mengalir selama 48 jam bagi memastikan tiada lagi sumber wabak mampu melekat pada permukaan produk yang ada.


10 Persamaan Antara Al-Quran dan Kitab Injil (Bible)

Seperti yang umum tahu, agama Islam dan Kristian mempunyai banyak persamaan dan sering dikaitkan antara satu sama lain.

Kedua-dua agama ini mempunyai kitab suci tersendiri iaitu Al-Quran dan Injil.

Fungsi kedua-dua kitab ini sudah tentulah untuk membimbing umat manusia, namun kitab Injil telah melalui beberapa perubahan yang dilakukan oleh manusia, namun ini tidak berlaku kepada Al-Quran.

Walaupun begitu, terdapat banyak persamaan dalam kedua-dua kitab ini dan iluminasi.com kongsikan antara 10 persamaan di antara Al-Quran dan Injil.

Persamaan pertama adalah Nabi Adam adalah manusia pertama. Peranan Nabi Adam sebagai "bapa umat manusia" digariskan dalam Al-Quran di mana baginda diberikan nama oleh Allah yang dikenali sebagai Adam I-Safi atau "Yang Terpilih".

Genesis 2 dalam kitab Injil pula menyatakan bahawa Tuhan menciptakan Adam daripada debu di atas tanah dan meniupkan nafas ke dalamnya, yang menghidupkan bapa segala manusia ini.

Dalam kedua-dua Al-Quran dan Injil, Nabi Adam dan isterinya Hawa diusir daripada syurga ke dunia, yang menandakan bermulanya perjalanan hidup manusia di muka Bumim

Dalam kedua-dua kitab ini, ada diceritakan berkenaan dengan perkara yang akan berlaku pada masa akan datang.

Al-Quran dan Injil bukan sahaja buku yang menceritakan tentang kisah-kisah sejarah dan memberikan panduan kepada kehidupan manusia sahaja.

Malah, kedua-duanya mengandungi apa yang bakal berlaku pada masa depan seperti Hari Kiamat dan hari kebangkitan.

Orang Islam dan Kristian percaya bahawa Tuhan mengetahui tentang masa depan dan Dia mahu membimbing serta mempersiapkan kita untuk peristiwa-peristiwa yang besar.

Dan ini adalah sebab mengapa penceritaan tentang masa depan adalah komponen utama dalam kedua-dua kitab suci ini.

Walaupun dalam kitab Injil istilah syurga juga boleh digunakan untuk langit dan ruang angkasa, tetapi syurga juga dinyatakan dalam kitab ini sebagai tempat yang nyata di mana mereka yang taat kepada Tuhan akan tinggal suatu hari nanti.

Orang Islam berusaha untuk menjalani kehidupan sebagai hamba Allah dengan tujuan utama iaitu berserah sepenuhnya kepada Allah dan mengharapkan syurga untuk didiami selama-lamanya sebagai balasan.

Syurga merupakan satu tempat yang tersangat indah dan tidak dapat dibayangkan oleh sesiapa.

Al-Quran juga membandingkan syurga sebagai taman-taman indah dan dalam Injil, syurga dinyatakan mempunyai jalan-jalan dipenuhi emas serta mahligai.

Ini adalah istilah-istilah yang digunakan untuk menggambarkan bagaimana rupa bentuk syurga.

Malaikat adalah antara perkara yang dinyatakan dalam kedua-dua kitab suci agama ini. Malaikat digambarkan sebagai makhluk yang sangat kuat dan bercahaya, serta mampu bergerak dengan sangat pantas.

Al-Quran menggambarkan makhluk ini sebagai ciptaan Allah yang menjalankan tugas dengan penuh ketaatan seperti mencatat setiap perkataan dan perbuatan yang dilakukan oleh manusia serta melindungi kita.

Malah, malaikat juga ditugaskan untuk menyampaikan wahyu kepada nabi-nabi dan sesiapa sahaja yang Allah perintahkan.

Dalam Injil, malaikat digambarkan dengan cara yang sama dan mereka diberikan tugas yang serupa seperti menyampaikan mesej ilahi kepada manusia seperti Mariam dan Zakaria.

Seperti dalam mana-mana agama, terdapat pelbagai larangan dalam agama Islam dan Kristian. Dan antara larangan yang serupa dapat dilihat dalam kedua-dua kitab ini adalah larangan terhadap haiwan khinzir.

Dalam kitab Alkitab Ibrani (Perjanjian Lama), dinyatakan dalam Deuteronomy 14 ayat 8 bahawa khinzir adalah kotor kepada manusia dan dagingnya tidak boleh dimakan atau bangkainya tidak boleh disentuh manusia.

Al-Quran menyatakan tentang pengharaman khinzir dalam surah Al-Mai'dah ayat 3, iaitu diharamkan memakan bangkai, darah, daging khinzir dan juga haiwan yang disembelih atas nama selain daripada Allah.

Perintah ini dikenakan ke atas manusia untuk melindungi kita dari penyakit yang boleh berlaku daripada memakan khinzir, walaupun kini terdapat pelbagai kepercayaan tentang larangan daging khinzir dalam Injil disebabkan oleh cara moden untuk membersihkan dan menyediakan makanan.

Dalam kedua-dua kitab ini, dinyatakan bahawa hanya terdapat satu sahaja Pencipta yang wujud.

Surah Al-Baqarah ayat 255 menyatakan bahawa tiada siapa yang mempunyai hak untuk disembah, dan Dia yang maha kekal yang memelihara dan melindungi semua yang ada, tidak tidur dan pemilik segala isi syurga dan Bumi.

Dalam kitab Injil Perjanjian Baru pula, hal ini dinyatakan dalam Mark bab 12 ayat 20 hingga 30, di mana ditanyakan perintah yang mana yang paling penting dari semuanya dan Jesus menjawab:

"O Israel, Tuhan kita adalah satu-satunya Tuhan. Cintailah Tuhan dengan segenap hatimu dengan segenap jiwamu dan dengan segenap akal budimu dan dengan segenap kekuatanmu".

Antara persamaan yang paling diketahui dalam kedua-dua agama ini sudah tentunya dari segi kenabian.

Kebanyakan umat Islam mengingati nama 25 rasul dan kebanyakan daripada nabi-nabi ini juga disebutkan dalam Injil.

Antaranya termasuklah Adam, Ibrahim (Abraham), Musa (Moses), Yunus (Jonah), Nuh (Noah), Yaakub (Jacob), Ayub (Job), Daud (David), Sulaiman (Solomon), Yahya (John the Baptist) dan Isa (Jesus) terdapat dalam kedua-dua Al-Quran dan Injil.

Kedua-dua kitab ini menyatakan hubungan antara puasa dan hubungan kerohanian dengan Tuhan, khususnya dalam Injil di mana dinyatakan bahawa menghilangkan roh-roh jahat tertentu yang merasuk seseorang hanya dapat dilakukan melalui puasa.

Terdapat pertikan dari Gospel of Matthew bab 17 ayat 21: "Perkara seperti ini tidak akan terhapus kecuali dengan doa dan puasa". Ini adalah perkataan Jesus ketika bercakap dengan para muridnya semasa mereka tidak dapat mengusir roh jahat.

Dalam Al-Quran pula, dinyatakan dalam surah Al-Baqarah ayat 183 yang bermaksud: "Wahai orang-orang yang beriman, diwajibkan atas kamu sekalian puasa, sebagaimana diwajibkan atas orang-orang sebelum kamu agar kamu sekalian bertaqwa,".

Persamaan yang paling penting dalam kedua-dua kitab ini adalah kewajipan menunaikan solat yang mana dinyatakan berkali-kali dalam Al-Quran.

Allah berfirman dalam surah Taha ayat 14: "Sesungguhnya Akulah Allah; tiada tuhan melainkan Aku; oleh itu, sembahlah akan Daku, dan dirikanlah sembahyang untuk mengingati Daku,".

Dalam kitab Injil, perkara mengenai solat dinyatakan dalam Book of Jeremiah 29 ayat 12: "Dan kamu aku akan memanggil aku dan datang dan solat ke atas aku, dan aku akan mendengar,".

Umat Islam diwajibkan solat lima kali sehari dan dalam Injil terdapat huraian satu prinsip yang menyatakan agar kepada mereka untuk berdoa tanpa henti seperti yang ada dalam Perjanjian Baru.

Persamaan terakhir yang juga dinyatakan di atas, adalah Jesus atau Nabi Isa.

Jesus atau Nabi Isa dinyatakan dalam kedua-dua kitab suci ini di mana Al-Quran menggambarkan Nabi Isa sebagai seorang nabi yang diberikan wahyu untuk disebarkan kepada semua manusia di Bumi.

Dan walaupun Jesus diakui sebagai anak Tuhan dalam kitab Injil, namun Al-Quran menggunakan gelaran-gelaran untuk Nabi Isa, tetapi bukannya gelaran anak Tuhan.

Gelaran-gelaran seperti pesuruh Allah, Firman Tuhan, anak Mariam dan banyak lagi boleh ditemui dalam kedua-dua kitab inil.